REGOLAMENT TAL-KUMMISSJONI (KE) Nru 287/2009
tas-7 ta’ April 2009
li jimponi dazju anti-dumping provviżorju fuq l-importazzjonijiet ta’ ċerti folji tal-aluminju li joriġinaw mill-Armenja, il-Brażil u r-Repubblika tal-Poplu taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li kienu l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikulari l-Artikolu 7 tiegħu,
Billi:
A. PROĊEDURA
1. Bidu
(1)
Fit-28 ta’ Mejju 2008, il-Kummissjoni rċeviet ilment li jikkonċerna l-folji tal-aluminju li joriġinaw mill-Armenja, il-Brażil u r-Repubblika tal-Poplu taċ-Ċina (RPĊ) ippreżentat skont l-Artikolu 5 tar-Regolament bażiku minn Eurométaux (“il-kwerelant”) f’isem il-produtturi li jirrappreżentaw proporzjon kbir, f’dan il-każ ta’ aktar minn 25 %, tal-produzzjoni totali Komunitarja ta’ folji tal-aluminju.
(2)
Dan l-ilment kien fih evidenza ta’ dumping u ta’ ħsara materjali li tirriżulta minnu, li tqieset bħala biżżejjed biex tiġġustifika l-ftuħ ta’ proċediment.
(3)
Fit-12 ta’ Lulju 2008, il-proċediment inbeda bil-pubblikazzjoni ta’ avviż ta’ bidu f’Il-Ġurnal Uffiċjali tal-Unjoni Ewropea (2).
2. Il-partijiet ikkonċernati mill-proċediment
(4)
Il-Kummissjoni avżat uffiċjalment lill-produtturi kwerelanti tal-Komunità, il-produtturi esportaturi fl-Armenja, il-Brażil u r-RPĊ, l-importaturi, il-kummerċjanti, l-utenti, il-fornituri u l-assoċjazzjonijiet magħrufa li huma kkonċernati, u r-rappreżentanti tal-Armenja, il-Brażil u r-RPĊ dwar il-bidu tal-proċediment. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta’ bidu.
(5)
Sabiex il-produtturi esportaturi fl-Armenja u r-RPĊ jingħataw l-opportunità li jressqu klejm għat-trattament tal-ekonomija tas-suq (“TES”) jew trattament individwali (“TI”), jekk xtaqu dan, il-Kummissjoni bagħtet formoli ta’ klejm lill-produttur esportatur Armenjan u lill-produtturi esportaturi Ċiniżi magħrufa li huma kkonċernati, lill-awtoritajiet Armenjani u Ċiniżi u lill-produtturi esportaturi Ċiniżi oħra li ppreżentaw nfushom fil-limitu taż-żmien stipulat fl-avviż ta’ inizjazzjoni. Il-produttur esportatur Armenjan u s-sitt produtturi esportaturi Ċiniżi flimkien mal-kumpaniji ta’ bejgħ relatati tagħhom, fejn xieraq, talbu lit-TES skont l-Artikolu 2(7) tar-Regolament bażiku, jew gћat-TI f’każ li l-investigazzjoni tistabbilixxi li ma jissodisfawx il-kundizzjonijiet għat-TES.
(6)
Fid-dawl tan-numru għoli li deher ta’ produtturi esportaturi fir-RPĊ u l-importaturi fil-Komunità, il-Kummissjoni indikat fl-avviż ta’ bidu li t-teħid ta’ kampjuni jista’ jiġi applikat f’din l-investigazzjoni għad-determinazzjoni ta’ dumping u ħsara skont l-Artikolu 17 tar-Regolament bażiku.
(7)
Sabiex il-Kummissjoni tkun tista’ tiddeċiedi jekk it-teħid ta’ kampjuni huwiex meħtieġ u, jekk iva, tagħżel kampjun, il-produtturi esportaturi kollha fir-RPĊ u l-importaturi Komunitarji ntalbu jippreżentaw lilhom infushom lill-Kummissjoni u jipprovdu, kif ġie speċifikat fl-avviż tal-bidu, informazzjoni bażika dwar l-attivitajiet tagħhom relatati mal-prodott ikkonċernat matul il-perjodu bejn l-1 ta’ Lulju 2007 u t-30 ta’ Ġunju 2008.
(8)
Kien hemm sitt produtturi esportaturi fir-RPĊ li wieġbu għall-eżerċizzju ta’ teħid ta’ kampjuni. Madankollu, kumpanija waħda rtirat minn aktar kooperazzjoni fl-investigazzjoni fi stadju bikri u b’hekk kien għad fadal ħames produtturi esportaturi biss. Għalhekk it-teħid ta’ kampjuni ma baqax bżonnjuż u l-partijiet kollha ġew infurmati li ma kienx se jintgħażel kampjun.
(9)
Tmien importaturi/utenti wieġbu għall-eżerċizzju ta’ teħid ta’ kampjun. Għalhekk it-teħid ta’ kampjuni ma baqax bżonnjuż u l-partijiet kollha ġew infurmati li ma kienx se jintgħażel kampjun.
(10)
Intbagħtu kwestjonarji lill-partijiet kollha li kien magћruf li huma kkonċernati u lill-kumpaniji l-oћra kollha li ppreżentaw ruћhom fi żmien l-iskadenzi stipulati fl-avviż ta’ inizjazzjoni. Waslu tweġibiet minn produttur esportatur fl-Armenja, ħamsa fir-RPĊ, wieħed mill-Brażil u minn produttur wieħed mill-pajjiż analogu, it-Turkija. Tweġibiet sħaħ għall-kwestjonarju waslu wkoll minn sitt produtturi Komunitarji u tmien importaturi/utenti li kkooperaw billi ppreżentaw tweġiba tal-kwestjonarju. L-ebda wieħed mill-utenti finali ma bagħat lill-Kummissjoni xi tagħrif jew għamel lilu nnifsu magħruf fl-andament tal-investigazzjoni.
(11)
Il-Kummissjoni fittxet u vverifikat it-tagħrif kollu li qieset meħtieġ gћad-determinazzjoni provviżorja ta’ dumping, għall-ћsara li rriżultat kif ukoll għall-interess tal-Komunità u wettqet żjarat ta’ verifiki fuq il-post fil-kumpaniji li ġejjin:
(a)
Produtturi fil-Komunità
-
Alcomet PLC, Shumen, il-Bulgarija
-
Symetal Aluminium Foil Industry S.A./Elval Hellenic Aluminium Industry S.A. Mandra Attikis, il-Greċja
(b)
Produtturi esportaturi fir-RPĊ
-
Alcoa (Shanghai) Aluminium Products Co., Ltd, Shanghai u Alcoa (Bohai) Aluminium Industries Co., Ltd, Hebei
-
North China Aluminium Co., Ltd, Hebei (“Iċ-Ċina ta’ Fuq”)
-
Shandong Loften Aluminium Foil Co., Ltd., Shandong (“Shandong”)
-
Zhenjiang Dinsheng Aluminium Industries Joint-Stock Limited Company, Jiangsu
(c)
Produttur esportatur fl-Armenja
-
Closed Joint Stock Company “Rusal-Armenal”, Yerevan (“Armenal”) u importaturi relatati fl-Iżvizzera u r-Rual Foil Limited, Rual Trade Limited, RTI Limited, Rusal Europe Limited and Rusal Marketing Limited fir-Russja.
(d)
Produtturi esportaturi fil-Brażil
-
Companhia Brasileira de Aluminio, São Paulo
(e)
Importaturi/utenti mhux relatati fil-Komunità
-
Countinho Caro + Co International Trading GmbH, Hamburg, il-Ġermanja
-
Fora Folienfabrik GmbH, Radolfzell, il-Ġermanja
-
ITS Foil, Film and Paper Products bv, Apeldoorn, l-Olanda
-
Groupe Sphere, Paris, Franza
(12)
Minћabba l-ћtieġa li jiġi stabbilit valur normali gћall-produtturi esportaturi li jista’ ma jingћatalhomx TES, saret verifika sabiex jiġi stabbilit il-valur normali fuq bażi tad-dejta minn pajjiż analogu, f’dan il-każ it-Turkija, fuq il-post tal-kumpanji li ġejjin:
(f)
Produttur fit-Turkija
-
Assan Demir ve Sac Sanayi A.Ș, Tuzla (bħalissa Assan Alüminyum Sanayi ve Ticaret A.Ș.)
3. Perjodu ta’ investigazzjoni u perjodu meqjus
(13)
L-investigazzjoni tad-dumping u l-ħsara kopriet il-perjodu mill-1 ta’ Lulju 2007 sat-30 ta’ Ġunju 2008 (“il-perjodu għall-investigazzjoni” jew “PI”). L-eżami tat-tendenzi rilevanti għall-evalwazzjoni tal-ħsara kopra l-perjodu mill-1 ta’ Jannar 2005 sal-aħħar tal-perjodu għall-investigazzjoni (“il-perjodu kkunsidrat”).
B. IL-PRODOTT IKKONĊERNAT U PRODOTT SIMILI
1. Il-prodott ikkonċernat
(14)
Fl-Avviż ta’ Bidu, il-prodott kkonċernat ġie ddefinit bħala fojl tal-aluminju li għandu ħxuna ta’ mhux anqas minn 0,008 mm u mhux aktar minn 0,018 mm, mhux immuntat, mhux aktar maħdum milli rrumblat, f’rombli li ma jaqbżux is-650 mm li joriġinaw mill-Armenja, mill-Brażil u mir-Repubblika tal-Poplu taċ-Ċina li normalment jiġi ddikjarat bil-kodiċi NM ex 7607 11 10 tul il-ftuħ tal-proċediment.
(15)
L-investigazzjoni kixfet li d-deskrizzjoni tal-prodott ta’ hawn fuq inkludiet prodotti differenti, u b’mod partikolari r-rombli hekk imsejħa “jumbo” u tal-“konsumatur”. Id-differenzi bejn ir-rombli jumbo u r-rombli tal-konsumatur tinsab b'mod partikolari fil-piż (normalment ir-rombli jumbo jiżnu mill-inqas 150 kg), b'hekk il-bżonn li l-fojl tal-aluminju jiġi rrumblat mill-ġdid biex jinbidel f’prodott tal-konsumatur li jippermettih li jintuża għall-imballaġġ u użi oħra tad-dar.
(16)
Il-kodiċi NM ex 7607 11 10 kif stipulat fl-Avviż ta’ Bidu nqasam f’Jannar 2009 f’żewġ kodiċijiet. ex 7607 11 11 (fojl tal-aluminju ta’ ħxuna ta’ inqas minn 0,021 mm u jiżen 10 kg jew inqas għar-rombli tal-konsumatur) u ex 7607 11 19 (l-istess iżda jiżen 'il fuq minn 10 kg għar-rombli jumbo). Il-kodiċi NM jirreferi għall-piż tar-rombli tal-fojl tal-aluminju li hu bħar-rombli tal-fojl tal-aluminju fid-deskrizzjoni oriġinali tal-prodott. It-tnejn jirreferu għal-fojl tal-aluminju nnifsu li hu rrumblat f’romblu, fuq sostenn.
(17)
L-industrija 'l bogħod mis-sors fil-Komunità, jiġifieri “l-impriżi li jirrumblaw mill-ġdid” (“rewinders”) iddikjarat li l-prodott ikkonċernat għandu jinkludi wkoll ir-rombli tal-konsumatur peress li jekk il-miżuri huma imposti biss fuq l-importazzjonijiet tal-fojl tal-aluminju li jiżen 'il fuq minn 10 kg, dan jista’ jikkawża l-esportazzjonijiet tal-prodotti li jinsabu 'l bogħod mis-sors jiġifieri l-fojl tal-aluminju li jiżen inqas minn 10 kg. L-operazzjoni tar-rumblar isseħħ fil-pajjiżi ta’ esportazzjoni minflok fil-pajjiżi Komunitarji u “l-impriżi li jirrumblaw” fil-Komunità għalhekk għandhom imnejn isofru bil-kbir. Din il-kwistjoni hija indirizzata hawn isfel fil-premessi (150) sa (162).
(18)
Il-fojl tal-aluminju huwa manifatturat billi jiġu rrumblati lingotti tal-aluminju jew stokk tal-fojl sal-ħxuna mixtieqa. Ladarba rrumblati, il-fojl huwa temprat bi proċess termali sabiex isir flessibli. Ladarba jkun irrumblat u ttemprat il-fojl jitkebbeb fuq rukkelli ta’ wisgħa li ma taqbizx is-650 mm. Id-daqs tar-rukkell hi stabbilita għall-użu tiegħu, minħabba li l-utenti tal-fojl (“l-impriżi li jirrumblaw mill-ġdid” (“spoolers” jew “rewinders”)) jgħabbuh fuq rombli żgħar finali maħsuba għall-bejgħ bl-imnut.
(19)
Fid-dawl tal-kunsiderazzjonijiet ta’ hawn fuq, ġie konkluż li l-prodott ikkonċernat hu l-fojl tal-aluminju ta’ ħxuna ta’ mhux anqas minn 0,008 mm u mhux aktar minn 0,018 mm, mhux immuntat, mhux aktar maħdum milli rrumblat, f’rombli li mhumiex usa’ minn 650 mm u li ma jiżnux aktar minn 10 kg li joriġinaw mill-Armenja, mill-Brażil u mir-Repubblika tal-Poplu taċ-Ċina bil-kodiċi NM ex 7607 11 19 (“il-prodott ikkonċernat”).
2. Il-prodott simili
(20)
L-investigazzjoni wriet li l-fojl tal-aluminju prodott u mibjugħ mill-industrija Komunitarja fil-Komunità, il-fojl tal-aluminju prodott u mibjugħ fis-swieq domestiċi tal-Armenja, il-Brażil u r-RPĊ u l-fojl tal-aluminju importat fil-Komunità minn dawn il-pajjiżi, kif ukoll dawk prodotti u mibjugħa fit-Turkija għandhom bażikament l-istess karatteristiċi bażiċi fiżiċi u tekniċi u l-istess użijiet bażiċi finali.
(21)
Gћalhekk ġie konkluż b’mod provviżorju li dawn il-prodotti huma simili fi ħdan it-tifsira tal-Artikolu 1(4) tar-Regolament bażiku.
C. IT-TRATTAMENT TAL-EKONOMIJA TAS-SUQ (TES) U PAJJIŻ ANALOGU
(22)
Skont l-Artikolu 2(7)(b) tar-Regolament bażiku, fl-investigazzjonijiet ta’ anti-dumping dwar l-importazzjonijiet li joriġinaw mill-Armenja u r-RPĊ, il-valur normali għandu jiġi ddeterminat skont il-paragrafi 1 sa 6 tal-imsemmi Artikolu gћal dawk il-produtturi li nstabu li qed jissodisfaw il-kriterji stabbiliti fl-Artikolu 2(7)(c) tar-Regolament bażiku. Fil-qosor, u gћall-finijiet ta’ referenza biss, dawn il-kriterji huma stipulati hawn taћt f’forma mqassra:
-
Id-deċiżjonijiet kummerċjali jsiru b'reazzjoni għas-sinjali tas-suq, mingħajr indħil sinifikanti mill-Istat, u l-ispejjeż jirriflettu l-valuri fis-suq;
-
Id-ditti għandhom sett wieħed ċar ta’ rekords bażiċi tal-kontabbiltà li jiġu vverifikati wieħed wieħed skont l-istandards internazzjonali tal-kontabbiltà u jiġu applikati għall-finijiet kollha;
-
Ma hemm l-ebda distorsjoni sinifikanti li ntirtet mis-sistema preċedenti ta’ ekonomija mhux tas-suq;
-
Il-liġijiet dwar il-Falliment u l-Proprjetà jiggarantixxu stabbiltà u ċertezza ġuridika; u
-
Il-konverżjonijiet tar-rati tal-kambju jitwettqu skont ir-rati tas-suq.
(23)
L-uniku produttur esportatur Armenjan li kkoopera u l-ħames produtturi esportaturi mir-RPĊ li kkooperaw f’dan il-proċediment talbu lit-TES u wieġbu għall-formola tal-klejm tat-TES għall-produtturi esportaturi fi ħdan l-iskadenza mogħtija.
(24)
Armenal, l-uniku produttur esportatur li kkoopera mill-Armenja ddikjara li l-applikazzjoni tal-Artikolu 2(7) għall-Armenja kienet illegali peress li l-Armenja għandha titqies bħala li għandha Status ta’ Ekonomija tas-Suq skont ir-regoli tal-Organizzazzjoni Dinjija tal-Kummerċ (WTO)
(25)
Madankollu, it-trattament tal-Armenja bħala ekonomija li tinsab fi tranżizzjoni hi skont ir-Regolament bażiku, li ssemmi b’mod espliċitu lill-Armenja fin-nota tal-qiegħ tal-Artikolu 2(7)(a). Dan l-argument huwa għalhekk irrifjutat.
(26)
Għall-produtturi esportaturi kollha li kkooperaw fl-Armenja u r-RPĊ, il-Kummissjoni fittxet l-informazzjoni kollha li qieset li kienet meħtieġa u vverifikat l-informazzjoni li tressqet fit-talba għat-TES fl-uffiċċji tal-kumpaniji kkonċernati.
1. L-Armenja
(27)
It-TES ġie rrifjutat lill-Armenal minħabba li l-kriterji 2 u 3 ma ġewx issodisfatti. Għall-kriterju 2, il-kontijiet tal-kumpanija għall-2006 kien fihom opinjoni negattiva mill-awdituri tagħhom, u l-kumpanija ma pprovdietx kontijiet ivverifikati għall-2007.
(28)
Il-kumpanija argumentat li konformità mal-proċess ta’ verifika (li sar fl-2006) u impenn li jingħataw kontijiet verifikati għall-2007 skont l-Istandards Internazzjonali tal-Kontabilità (IAS) ikun biżżejjed biex tissodisfa r-rekwiżiti tal-kriterju 2. Barra minn hekk, din il-kumpanija ddikjarat li, anke jekk l-awditur jagħti opinjoni negattiva rigward il-konformità tal-kontijiet mal-Istandards Internazzjonali tal-Kontabilità (IAS), il-fatt li dawn ġew ivverifikati skont l-Istandards Internazzjonali ta’ Verifika hu biżżejjed biex jissodisfaw il-kriterju 2.
(29)
Dan l-argument ma jistax jiġi aċċettat. L-ewwel nett, il-kontijiet ivverifikati tagħhom għall-2007 ma ngħatawx minkejja li ntalbu mill-Kummissjoni u t-tieni nett, rigward il-kontijiet ivverifikati għall-2006, għandu jitqies li l-Artikolu 2(7)(b) tar-Regolament bażiku hu eċċezzjoni u, bħala tali, għandu jingħata interpretazzjoni stretta. Huwa ċar li l-kontijiet mhux biss għandhom jiġu vverifikati skont l-Istandards Internazzjonali tal-Kontabilità iżda mħejjija wkoll skont l-IAS. Għaldaqstant l-argument ġie miċħud.
(30)
Għall-kriterju 3, l-investigazzjoni sabet li l-prezz imħallas lill-Istat għall-perċentwal għoli tal-ishma kien madwar terz tal-valur nominali tiegħu u l-kumpanija rċeviet l-art mill-Istat b’xejn. Ġie ddikjarat li l-valur li bih inxtraw l-ishma kien il-valur tas-suq u, li barra minn hekk t-tagħwiġ li rriżulta ma kienx sinifikanti. Madankollu, ma ngħatatx biżżejjed evidenza biex tiġi ġġustifikata din id-dikjarazzjoni. Barra minn hekk, il-kumpanija argumentat li ma jistgħux ibiegħu l-art ikkonċernata mingħajr ma jħallsu l-valur katastali lill-Istat u l-impatt tal-pussess tal-art mhux sinifikanti. Dan l-argument ma jistax jiġi aċċettat, peress li, kif indikat hawn fuq, l-art hija assi ewlenija u għandha impatt dirett u sinifikanti fuq il-ħila tal-kumpanija li topera u għalhekk fuq il-qagħda finanzjarja tagħha.
(31)
Fuq il-bażi ta’ dak li ntqal hawn fuq, għalhekk qiegħed jitqies li t-TES għandu jiċċaħħad għal Rusal Armenal. Il-Kumitat Konsultattiv ġie kkonsultat u ma oġġezzjonax għal din il-konklużjoni.
2. Ir-RPĊ: It-Trattament tal-Ekonomija tas-Suq
(32)
Il-ħames produtturi esportaturi kollha li kkooperaw fir-RPĊ ġew miċħuda t-TES peress li l-ispejjeż tad-dħul maġġuri, l-aluminju primarju, ma rreflettiex b’mod sostanzjali l-valuri tas-suq, kif meħtieġ mill-Artikolu 2(7)(c) tar-Regolament bażiku. L-investigazzjoni TES iddeterminat li dan kien minħabba ndħil Statali fis-suq tal-aluminju fir-RPĊ. Il-prezzijiet għall-aluminju primarju huma msejsa fuq il-kwotazzjoni tal-aluminju fis-suq ta’ Skambju tal-Metall li ma fihx Ħadid ta’ Shangai (SMĦS) li hu kkontrollat mill-Istat, limitat għan-negozjanti Ċiniżi, filwaqt li r-referenza mad-dinja kollha hi l-kwotazzjoni tal-Iskambju tal-Metall ta’ Londra (SML). Il-kwotazzjoni tas-SML kienet fuq bażi medja ta’ kull xahar ogħla minn 21 % tas-SMĦS tul il-PI. Barra minn hekk, l-aluminju primarju mhux suġġett għar-rifużjonijiet tal-VAT u hu suġġett għal taxxa ta’ esportazzjoni ta’ 15 %. Għaldaqstant, il-biċċa l-kbira tal-produzzjoni tal-aluminju primarju tinbiegħ fis-suq Ċiniż u tikkawża roħs tal-prezz tal-aluminju primarju domestiku u vantaġġ importanti tal-prezz għall-produtturi tal-fojl tal-aluminju stabbiliti fir-RPĊ. B’kunsiderazzjoni li l-aluminju primarju jammonta għal madwar 70 % tal-ispiża tal-produzzjoni tal-fojl tal-aluminju, din id-differenza hi tradotta f’madwar 14 % tal-vantaġġ tal-ispiża għall-produtturi Ċiniżi, li hu sinifikanti f’suq tal-prodott bħal dak tal-fojl tal-aluminju.
(33)
Barra minn hekk, mal-qagħda ġenerali deskritta hawn fuq, hemm tliet kumpaniji oħrajn li ma jissodisfawx rekwiżiti oħra tal-Kriterju 1. Waħda hi suġġetta għal indħil statali sinifikanti b’rigward għad-deċiżjonijiet tal-kummerċ importanti; oħra rċeviet sussidju kbir fix-xiri tat-tagħmir ewlieni; u l-assi fissi ta’ kumpanija oħra ma rriflettewx il-valuri tas-suq.
(34)
Kumpanija minnhom ma kinitx konformi mal-kriterju 2 peress li nstabu żbalji tal-kontabilità ċari li l-awdituri ma kinux ikkummentaw dwarhom.
(35)
Rigward il-Kriterju 3, żewġ kumpaniji ma ssodisfawx ir-rekwiżiti tagħhom. Fil-każ ta’ kumpanija minnhom, it-tgħawiġ affettwa d-drittijiet tagħhom tal-użu tal-art; meta l-kumpanija bidlet il-forma legali tagħha fl-1993, ma għamlitx trasferiment minnufih tad-drittijiet tal-użu tal-art għall-entità l-ġdida kif suppost isir. Tabilħaqq, id-drittijiet tal-użu ta l-art ġew trasferiti biss 10 snin wara. Ma kienx hemm klawżola ta’ piena fil-kuntratt f’każ ta’ falliment li d-drittijiet jiġu trasferiti. Barra minn hekk, tul is-sena 2004, ma ħallsux it-taxxa fuq id-dħul minn qabel fl-ewwel simestru tas-sena kif meħtieġ jew fl-aħħar tas-sena. Il-kumpanija ddikjarat li l-irregolaritajiet li nstabu bit-trasferiment tad-drittijiet tal-użu tal-art ma għandhomx impatt rilevanti fuq il-kontijiet, u d-dawma fit-trasferiment kienet de jure u mhux de facto. Madankollu, il-ħila li tintuża assi ewlieni bħall-art għandha, fiha nfisha, impatt dirett u sinifikanti fuq il-ħila tal-kumpanija li topera u għalhekk fuq il-qagħda finanzjarja tagħha.
(36)
Rigward it-tieni kumpanija, huma rċevew iċ-ċertifikat tad-dritt tagħhom tal-użu tal-art qabel ma ħallsu bis-sħiħ għalih, u użaw dan iċ-ċertifikat biex jiksbu ipoteka minn bank statali.
(37)
Il-Kummissjoni kixfet uffiċjalment ir-riżultati tas-sejbiet tat-TES lill-produtturi esportaturi fir-RPĊ ikkonċernati, lill-awtoritajiet tar-RPĊ u lill-ilmentatur. Huma kienu mogħtija opportunità wkoll biex iressqu l-opinjonijiet tagħhom bil-miktub u biex jitolbu seduta jekk kien hemm raġunijiet partikolari sabiex jinstemgħu.
(38)
Produttur esportatur minnhom argumenta li t-tqabbil bejn il-prezzijiet tal-aluminju għandu jkun tqabbil bejn il-prezz tas-SML mingħajr il-VAT u l-prezz tas-SMĦS bil-VAT miżjud. Ovvjament dan għandu mnejn inaqqas id-differenza fil-prezz li nstabet tul il-perjodu ta’ investigazzjoni iżda ġie miċħud minħabba raġunijiet ta’ tqabbil kif suppost bejn iż-żewġ skambji.
(39)
Bosta partijiet allegaw ukoll li s-sejba rigward il-prezzijiet tal-aluminju hi inkonsistenti mal-prassi tal-Kummissjoni peress li fil-każijiet ta’ Żwieġ (tal-kumpaniji) ta’ qabel (analizzati fid-dawl tar-regoli ta’ kompetizzjoni) il-Kummissjoni kienet qieset li s-suq għall-aluminju primarju hu wieħed dinji. Madankollu, skont il-kliem tad-deċiżjoni tal-Kummissjoni tal-2007 fiż-żwieġ ta’ Rio Tinto/Alcan (3), l-argument rigward is-SMĦS ma kien ippreżentat minn l-ebda wieħed mill-partijiet ikkonċernati u, għalhekk ma kienx possibbli għall-Kummissjoni li tanalizzah. Minkejja dan, anki li kieku tqajmet din il-kwistjoni, il-konklużjonijiet li waslet għalihom il-Kummissjoni fil-każijiet ta’ kompetizzjoni rigward is-swieq ġeografiċi rilevanti ttieħdu fid-dawl ta’ Avviż li japplika biss għall-finijiet tal-liġi ta’ kompetizzjoni (4) u d-dispożizzjonijiet ta’ dan l-Avviż mhux bilfors japplikaw għal jew huma rilevanti għal-liġi tal-istrumenti għad-difiża tal-kummerċ. Għaldaqstant l-argument ġie miċħud.
(40)
Fuq il-bażi ta’ dak li ngħad aktar 'il fuq, l-ebda waħda mill-kumpaniji tar-RPĊ li kienu talbu TES ma setgħu juru li jissodisfaw il-kriterji kollha stabbiliti fl-Artikolu 2(7)(c) tar-Regolament Bażiku. Għalhekk, tqies li t-TES għandu jiġi miċħud għal dawn il-kumpaniji kollha. Il-Kumitat Konsultattiv ġie kkonsultat u ma oġġezzjonax għal dawn konklużjonijiet.
3. Ir-RPĊ u l-Armenja: Trattament Individwali
(41)
Skont l-Artikolu 2(7)(a) tar-Regolament bażiku, qed jiġi stabbilit dazju mal-pajjiż kollu, jekk hemm, gћal dawk il-pajjiżi li jaqgћu taћt l-Artikolu 2(7), ћlief gћal dawk il-każijiet fejn il-kumpaniji jkunu kapaċi juru, skont l-Artikolu 9(5) tar-Regolament bażiku, li l-prezzijiet u l-kwantitajiet tal-esportazzjonijiet tagћhom kif ukoll il-kundizzjonijiet u t-termini tal-bejgћ huma determinati b’mod ħieles, li r-rati tal-kambju jsiru skont ir-rati tas-suq, u li kwalunkwe ndћil mill-Istat ma jkunx tali li jippermetti l-kontravenzjoni tal-miżuri jekk l-esportaturi jingћataw rati differenti ta’ dazju.
(42)
Il-produtturi esportaturi kollha li talbu t-TES ikklejmjaw ukoll it-TI f’każ li ma jingħatawx it-TES. Fuq il-bażi tat-tagħrif disponibbli, ġie stabbilit b’mod provviżorju li l-kumpanija fl-Armenja, u erbgħa mill-ħames kumpaniji fir-RPĊ issodisfaw ir-rekwiżiti kollha għat-TI. Kumpanija fir-RPĊ ġiet miċħuda t-TI minħabba ndħil statali sinifikanti fid-deċiżjonijiet tal-kummerċ tal-kumpanija.
4. Pajjiż analogu
(43)
Skont l-Artikolu 2(7)(a) tar-Regolament bażiku, il-valur normali gћall-produtturi esportaturi li ma ngħatawx it-TES, gћandu jiġi stabbilit fuq bażi tal-prezzijiet domestiċi jew tal-valur normali kompost f’pajjiż analogu.
(44)
Fl-avviż ta’ bidu, il-Kummissjoni indikat l-intenzjoni tagћha li tuża lit-Turkija bћala pajjiż analogu xieraq bil-għan li tistabbilixxi l-valur normali, u l-partijiet interessati ġew mistiedna sabiex jikkummentaw dwar dan.
(45)
L-Armenja ssuġġeriet lir-Russja bħala pajjiż analogu aktar xieraq għall-Armenja minħabba li r-Russja u l-Armenja għandhom kundizzjonijiet simili għall-aċċess għall-materja prima għall-prodott ikkonċernat u jużaw l-istess teknoloġija u għarfien peress li Armenal hi sussidjarja tal-grupp Rusal, li hu l-akbar produttur tal-fojl tal-aluminju Russu. Armenal ressqet ukoll li l-pożizzjoni fis-suq fuq quddiem ta’ Rusal fir-Russja tixbaħ lill-pożizzjoni fis-suq fil-quddiem ta’ Armenal fl-Armenja u kemm is-swieq u l-bejgħ Russi kif ukoll Armenjani huma affettwati bl-esportazzjonijiet Ċiniżi bi prezz baxx li qegħdin jiżdiedu bil-kbir. Madankollu, dawn il-klejms kollha ma ġewx issostanzjati kif xieraq. L-investigazzjoni wriet ukoll li s-suq domestiku għall-prodott ikkonċernat fir-Russja kien żgħir, u iżgħar minn dak tat-Turkija.
(46)
Bħala għażla alternattiva tar-Russja bħala pajjiż analogu, Armenal stqarret li t-Turkija dehret li kienet it-tieni għażla l-aktar xierqa.
(47)
Il-kumpaniji li jagħmlu parti mill-grupp Alcoa pproponew lill-Indja bħala pajjiż analogu aktar xieraq għar-RPĊ. Ġie kkonfermat li s-suq Indjan ma tantx huwa akbar minn dak Tork, u li l-kompetizzjoni ġejja bażikament mill-importazzjonijiet Ċiniżi. Fornituri oħrajn għas-suq Indjan huma l-Impriżi Żgħar u ta’ daqs Medju (SMEs), li bosta minnhom ma għandhomx magni għar-rumblar u qegħdin jużaw materjal Ċiniż impurtat bħar-rombli jumbo jew direttament f’rombli żgħar. Għalhekk, la r-Russja u la l-Indja ma tqiesu xierqa għall-għażla tal-pajjiż analogu.
(48)
Il-Kummissjoni mbagħad eżaminat jekk it-Turkija kinitx għażla raġonevoli ta’ pajjiż analogu. Ġie konkluż li t-Turkija, minkejja li għandha produttur wieħed biss tal-prodott ikkonċernat, kienet suq miftuħ b’dazju baxx tal-importazzjoni u importazzjonijiet sinifikanti minn pajjiżi terzi. Barra minn dan, l-investigazzjoni ma wriet l-ebda raġuni, bħal pereżempju spiża eċċessivament għolja tal-materja prima jew tal-enerġija, biex it-Turkija titqies bħala mhux xierqa għall-għan li jiġi stabbilit il-valur normali.
(49)
B’rigward għal dak li ntqal hawn fuq, tqies li t-Turkija kienet għażla aktar xierqa għal pajjiż analogu għall-finijiet ta’ din l-investigazzjoni. L-ebda parti interessata oħra ma argumentat li l-Indja kellha tintuża bħala pajjiż analogu xieraq għal din l-investigazzjoni u Armenal qieset li t-Turkija tista’ tkun għażla xierqa wkoll.
(50)
Produttur fit-Turkija wieġeb għall-kwestjonarju mibgħut lill-produtturi kollha tal-fojl tal-aluminju fit-Turkija.
(51)
Id-dejta ppreżentata fit-tweġiba tal-produttur Tork li kkoopera kienet verifikata fuq il-post u nstabet li hija tagħrif affidabbli li fuqu seta' jiġi bbażat il-valur normali.
(52)
Għalhekk huwa provviżorjament konkluż li t-Turkija hija pajjiż analogu xieraq u raġonevoli skont l-Artikolu 2(7) tar-Regolament bażiku.
D. DUMPING
1. Il-Brażil
(53)
Id-dumping ġie kkalkulat għall-uniku produttur esportatur li kkoopera fil-Brażil li uża l-metodoloġija kif stabbilita hawn isfel.
1.1. Il-valur normali
(54)
Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk għall-uniku produttur esportatur, il-bejgħ domestiku tal-prodott ikkonċernat lill-klijenti indipendenti kienx rappreżentattiv, jiġifieri jekk il-volum totali ta’ bejgħ ta’ din ix-xorta kienx daqs jew akbar minn 5 % tal-volum totali tal-bejgħ mill-esportazzjoni korrispondenti lejn il-Komunità. Il-bejgħ domestiku tal-uniku produttur esportatur fil-Brażil kienu rappreżentattivi tul il-perjodu ta’ investigazzjoni.
(55)
Il-Kummissjoni mbagħad identifikat dawk it-tipi ta’ prodotti mibjugħa b’mod domestiku li kienu identiċi jew li kienu jitqabblu direttament mat-tipi mibjugħa għall-esportazzjoni lejn il-Komunità.
(56)
Il-bejgħ domestiku ta’ tip ta’ prodott partikolari kien ikkunsidrat rappreżentattiv biżżejjed meta l-ammont ta’ dak it-tip ta’ prodott mibjugħ fis-suq domestiku lil klijenti indipendenti matul il-perjodu għall-investigazzjoni kien jirrappreżenta 5 % jew aktar tal-ammont totali tat-tip ta’ prodott simili mibjugħ għall-esportazzjoni lejn il-Komunità.
(57)
Il-Kummissjoni mbagħad eżaminat jekk il-bejgħ domestiku ta’ kull tip tal-fojl tal-aluminju mibjugħ fis-suq domestiku fi kwantitajiet rappreżentattivi, setax jitqies li sar tul l-andament normali ta’ kummerċ skont l-Artikolu 2(4) tar-Regolament bażiku. Dan sar billi ġie stabbilit il-proporzjon ta’ bejgħ domestiku bi qligħ lil klijenti indipendenti, ta’ kull tip ta’ prodott esportat, fis-suq domestiku matul il-perjodu tal-investigazzjoni.
(58)
Il-bejgħ domestiku kollha ta’ kull tip ta’ fojl tal-aluminju mibjugħ domestikament fi kwantitajiet rappreżentattivi kien 'il fuq minn 80 % profitabbli u għalhekk il-valur normali ssejjes fuq il-prezz domestiku attwali tat-tranżazzjonijiet kollha tul il-perjodu ta’ investigazzjoni.
(59)
Fejn il-prezzijiet domestiċi tat-tip ta’ prodott partikolari ma setgħux jintużaw sabiex ikun stabbilit il-valur normali, kellu jiġi applikat metodu ieħor. Skont l-Artikolu 2(3) tar-Regolament bażiku, il-Kummissjoni, minflok, ikkalkulat valur normali kompost, kif ġej:
(60)
Il-valur normali kien mibni billi jiġi miżjud mal-ispejjeż tal-manifattura tat-tipi esportati ta’ kull esportatur, aġġustati fejn meħtieġ, ammont raġonevoli għall-bejgħ, għal infiq ġenerali u amministrattiv (“SG&A”) u għal marġini raġonevoli ta’ qligħ.
(61)
Fil-każijiet kollha l-SG&A u l-qligħ ġew stabbiliti bil-metodi stabbiliti fl-Artikolu 2(6) tar-Regolament Bażiku. Għal dan il-għan, il-Kummissjoni eżaminat jekk l-SG&A u l-qligħ magħmul minn kull wieħed mill-produtturi esportaturi kkonċernati fis-suq domestiku kinux jikkostitwixxu dejta ta’ min jorbot fuqha u f’dan il-każ iddeterminat li kienu xierqa biex jintuża biex jifformaw il-valur normali.
1.2. Il-prezz tal-esportazzjoni
(62)
Fil-każijiet kollha fejn il-prodott ikkonċernat kien esportat lil klijenti indipendenti fil-Komunità u b’hekk il-prezz tal-esportazzjoni kien stabbilit skont l-Artikolu 2(8) tar-Regolament bażiku, jiġifieri fuq il-bażi tal-prezzijiet tal-esportazzjoni effettivament imħallsa jew li jistgħu jitħallsu.
1.3. It-tqabbil
(63)
It-tqabbil bejn il-valur normali u l-prezz tal-esportazzjoni sar fuq bażi ta’ kif joħroġ mill-fabbrika.
(64)
Biex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għal differenzi li jaffettwaw il-prezzijiet u t-tqabbil tal-prezzijiet skont l-Artikolu 2(10) tal-Regolament Bażiku, inklużi l-aġġustamenti għall-merkanzija fil-pajjiż li jesporta, il-merkanzija fuq l-oċean, il-ġestjoni, l-imballaġġ, l-ispejjeż ta’ kreditu u l-ispejjeż tal-bank. Il-kumpanija talbet ukoll, u ngħatat provviżorjament, livell ta’ aġġustament tal-kummerċ iddikjarat skont l-Artikolu 2(10(d)(i) tar-Regolament bażiku.
1.4. Il-marġini tad-dumping
(65)
Skont l-Artikolu 2(11) u (12) tar-Regolament bażiku, il-marġini tad-dumping għall-produtturi esportaturi li kkooperaw kienu stabbiliti fuq il-bażi ta’ tqabbil ta’ valur normali medju b'piż differenzjat skont it-tip ta’ prodott ma’ prezz tal-esportazzjoni medju b'piż differenzjat skont it-tip ta’ prodott kif ġie stabbilit aktar 'il fuq.
(66)
Sabiex jiġi ddeterminat il-marġini tad-dumping għall-produtturi esportaturi li ma kkooperawx, l-ewwel ġie stabbilit il-livell ta’ nuqqas ta’ kooperazzjoni. Għal dan il-għan, l-ammont tal-esportazzjonijiet lejn il-Komunità rrappurtat mill-produttur esportaturi li kkoopera tqabbel mal-istatistiċi dwar l-importazzjonijiet ekwivalenti tal-Eurostat.
(67)
Minħabba li l-livell ta’ kooperazzjoni mill-Brażil kien għoli (effettivament 100 %), u minħabba li ma kien hemm l-ebda raġuni li twassal biex temmen li xi ħadd mill-produtturi esportaturi f’dawn il-pajjiżi apposta naqas milli jikkoopera, tqies bħala xieraq li l-marġini residwu tad-dumping għal kwalunkwe produttur esportatur li ma kkooperax fil-Brażil fil-livell tal-ogħla marġini impost fuq esportatur li kkoopera.
(68)
Il-marġini tad-dumping, espressi bħala perċentwali tal-prezz tal-importazzjoni CIF fuq il-fruntiera Komunitarja, bid-dazju mhux imħallas, huma provviżorjament dawn li ġejjin:
Companhia Brasileira de Aluminio
27,6 %
Il-kumpaniji l-oħra kollha
27,6 %
2. L-Armenja
2.1. Il-valur normali
(a) Id-determinazzjoni tal-valur normali għall-produtturi esportaturi li ma ngħatawx it-TES
i) Pajjiż analogu
(69)
Skont l-Artikolu 2(7)(a) tar-Regolament bażiku, il-valur normali gћall-produtturi esportaturi li ma ngħatawx it-TES, gћandu jiġi stabbilit fuq bażi tal-prezzijiet domestiċi jew tal-valur normali kompost f’pajjiż analogu.
(70)
Kif stabbilit hawn fuq, il-Kummissjoni ddeċidiet li tuża lit-Turkija bħala pajjiż analogu xieraq biex jitwaqqaf il-valur normali.
ii) Il-valur normali
(71)
Skont l-Artikolu 2(7)(a) tar-Regolament bażiku, il-valur normali għall-produttur esportatur li ma ngħatax it-TES kien stabbilit fuq il-bażi ta’ tagħrif ivverifikat li wasal mingħand il-produttur fil-pajjiż analogu, jiġifieri fuq il-bażi tal-prezzijiet imħallsa jew li jistgħu jitħallsu fis-suq domestiku Tork, għat-tipi komparabbli tal-prodott, skont il-metodoloġija stipulata fil-premessi (47) sa (56) hawn fuq.
2.2. Il-prezzijiet tal-esportazzjoni
(72)
Il-produtturi esportaturi li kkooperaw għamlu bejgħ tal-esportazzjoni lill-Komunità jew direttament lil konsumaturi indipendenti fil-Komunità; Il-prezz tal-esportazzjoni għal dan il-bejgħ għalhekk kien ibbażat fuq il-prezzijiet effettivament imħallsa jew li jistgħu jitħallsu għall-prodott ikkonċernat, skont l-Artikolu 2(8) tar-Regolament bażiku. Madankollu, il-biċċa l-kbira tal-bejgħ sar permezz ta’ kummerċ relatat u kumpaniji ta’ importazzjoni fir-Russja, l-Iżvizzera u l-Ġermanja. F’dawn il-każijiet, il-prezzijiet ta’ esportazzjoni ġew iffurmati skont id-dispożizzjonijiet tal-Artikolu 2(9) tar-Regolament bażiku, u aġġustaw provviżorjament l-ispejjeż kollha bejn l-importazzjoni u l-bejgħ mill-ġdid, li jinkludu marġini raġonevoli għall-bejgħ u l-ispejjeż ġenerali u amministrattivi u l-qligħ li żied imsejjes fuq il-qligħ li seħħ minn importatur jew negozjant li mhux relatat tal-prodott ikkonċernat.
2.3. It-tqabbil
(73)
Saru aġġustamenti, fejn xieraq, skont l-Artikolu 2(10) tar-Regolament bażiku, fir-rigward ta’ trasport, assikurazzjoni, ġestjoni u spejjeż anċillari, imballaġġ, kreditu, spejjeż bankarji u kummissjonijiet u ngħataw fil-każijiet kollha fejn instabu li kienu raġonevoli, preċiżi u sostnuti minn evidenza verifikata.
2.4. Il-marġini tad-dumping
(a) Gћall-produttur esportatur li kkoopera u li ngћata TI
(74)
Għall-produttur esportatur uniku li ngħata t-TI, il-marġini tad-dumping ġie stabbilit billi tqabblu l-prezzijiet tal-esportazzjoni mal-valur normali mill-pajjiż analogu, kif deskritt hawn fuq.
(b) Gћall-produtturi esportaturi l-oћra kollha
(75)
Minħabba li l-livell ta’ kooperazzjoni mill-Armenja kien għoli (effettivament 100 %), u minħabba li ma kien hemm l-ebda raġuni li twassal sabiex temmen li xi ħadd mill-produtturi esportaturi f’dawn il-pajjiżi apposta naqas milli jikkoopera, tqies bħala xieraq li l-marġini residwu tad-dumping għal kwalunkwe produtturi esportaturi li ma kkooperawx fl-Armenja fil-livell tal-ogħla marġini impost fuq esportatur li kkoopera.
(76)
Fuq din il-bażi, il-livell ta’ dumping mal-pajjiż kollu ġie stabbilit b’mod provviżorju gћal 37,0 % tal-prezz CIF fuq il-fruntiera tal-Komunità, bid-dazju mhux imħallas.
(77)
Il-marġini tad-dumping, espress bħala perċentwali tal-prezz tal-importazzjoni CIF fuq il-fruntiera Komunitarja, bid-dazju mhux imħallas, huwa provviżorjament dan li ġejjin:
Kumpanija
Marġini ta’ dumping provviżorju
Kumpanija Konġunta għall-Ishma Magħluqa “Rusal -Armenal”
37,0 %
Il-kumpaniji l-oħra kollha
37,0 %
3. Ir-RPĊ
3.1. Il-valur normali
(a) Id-determinazzjoni tal-valur normali għall-produtturi esportaturi li ma ngħatawx it-TI
(78)
Skont l-Artikolu 2(7)(a) tar-Regolament bażiku, il-valur normali għall-produttur esportatur li ma ngħatax it-TES kien stabbilit fuq il-bażi ta’ tagħrif ivverifikat li wasal mingħand il-produttur fil-pajjiż analogu, jiġifieri fuq il-bażi tal-prezzijiet imħallsa jew li jistgħu jitħallsu fis-suq domestiku tat-Turkija, għat-tipi komparabbli tal-prodott, skont il-metodoloġija stipulata hawn fuq.
(79)
Minħabba li l-ammonti tal-bejgħ fis-suq domestiku lil konsumaturi mhux relatati kienu rappreżentattivi u ta’ qligħ, il-valur normali kien stabbilit fuq bażi tal-prezzijiet kollha mħallsa jew li jistgħu jitħallsu fis-suq Tork għal tipi komparabbli tal-prodott, għall-ammonti ta’ bejgħ fl-andament normali tal-kummerċ kif deskritt fil-premessi (47) u (56). Madankollu, fejn il-bejgħ ma kienx rappreżentattiv jew ta’ qligħ, il-valur normali ġie ffurmat bl-użu tal-ispejjeż tal-manifattura tal-produttur Tork flimkien mas-SG&A u valur raġonevoli għall-qligħ fuq is-suq domestiku.
3.2. Prezzijiet għall-produtturi esportaturi li ngħataw il-IT
(80)
Għal dawk il-produtturi esportaturi li kkooperaw li ngħataw it-TI li għamlu bejgħ mill-esportazzjoni lill-Komunità direttament lil klijenti indipendenti fil-Komunità, il-prezzijiet tal-esportazzjoni ġew stabbiliti fuq il-bażi tal-prezzijiet li effettivament tħallsu jew jistgħu jitħallsu għall-prodott ikkonċernat skont l-Artikolu 2(8) tar-Regolament bażiku. Għall-grupp ta’ produttur esportatur wieħed li kkoopera permezz ta’ importatur relatat fil-Komunità, il-prezz ta’ esportazzjoni ġie fformat skont id-dispożizzjonijiet tal-Artikolu 2(9) tar-Regolament bażiku, u aġġusta provviżorjament l-ispejjeż kollha bejn l-importazzjoni u l-bejgħ mill-ġdid, li jinkludu marġini raġonevoli għall-bejgħ u l-ispejjeż ġenerali u amministrattivi u l-qligħ li żied imsejjes fuq il-qligħ li seħħ minn importatur jew negozjant li mhux relatat tal-prodott ikkonċernat.
3.3. It-tqabbil
(81)
Saru aġġustamenti, fejn xieraq, skont l-Artikolu 2(10) tar-Regolament bażiku, fir-rigward ta’ trasport, assikurazzjoni, ġestjoni u spejjeż anċillari, imballaġġ, kreditu, spejjeż bankarji u kummissjonijiet fil-każijiet kollha fejn instabu li kienu raġonevoli, preċiżi u sostnuti minn evidenza verifikata.
3.4. Il-marġini tad-dumping
(a) Gћall-produttur esportatur li kkoopera u li ngћata TI
(82)
Skont l-Artikolu 2(11) u (12) tar-Regolament bażiku, il-marġnijiet tad-dumping għall-produtturi esportaturi li kkooperaw li ngħataw it-TI kienu stabbiliti fuq il-bażi ta’ tqabbil ta’ valur normali medju b'piż differenzjat skont it-tip ta’ prodott ma’ prezz tal-esportazzjoni medju b'piż differenzjat skont it-tip ta’ prodott kif ġie stabbilit hawn fuq. Għaż-żewġ kumpaniji relatati fir-RPĊ li ngħataw it-TI, Alcoa Shanghai u Alcoa Bohai, saret medja tad-dejta miż-żewġ kumpaniji biex jiġi kkalkulat l-marġini tad-dumping uniku għall-grupp ikkonċernat.
(b) Gћall-produtturi esportaturi l-oћra kollha
(83)
Billi l-kooperazzjoni mir-RPĊ kienet baxxa ħafna, il-marġini tad-dumping mal-pajjiż kollu applikabbli għall-esportaturi l-oħra kollha fir-RPĊ kien ikkalkulat bl-użu tat-tranżazzjonijiet li l-aktar kienu l-oġġett ta’ dumping ta’ produttur esportatur wieħed li kkoopera li ġie miċħud kemm it-TES kif ukoll it-TI.
(84)
Fuq din il-bażi, il-livell ta’ dumping mal-pajjiż kollu ġie stabbilit b’mod provviżorju gћal 42,9 % tal-prezz CIF fuq il-fruntiera tal-Komunità, bid-dazju mhux imħallas.
(85)
Il-marġini tad-dumping espressi bħala perċentwali tal-prezz tal-importazzjoni CIF fuq il-fruntiera Komunitarja, bid-dazju mhux imħallas, huma għalhekk provviżorjament dawn li ġejjin:
Kumpanija
Marġini ta’ dumping provviżorju
Alcoa Bohai u Alcoa Shanghai
23,9 %
Shandong Loften
31,6 %
Zhenjiang Dingsheng
31,9 %
Il-kumpaniji l-oħra kollha
42,9 %
E. ĦSARA
1. Produzzjoni Komunitarja u industrija Komunitarja
(86)
Permezz tad-definizzjoni tal-industrija Komunitarja (“IK”) kif stipulata fl-Artikolu 4(1) tar-Regolament bażiku, il-produzzjoni tal-produtturi Komunitarji kollha li jinstab fil-Komunità u li ma kinux relatat ma’ kwalunkwe produttur esportatur ikkonċernat tqieset għat-twaqqif tal-ammont totali tal-produzzjoni Komunitarja.
(87)
L-ilment sar minn Eurométaux f’isem erba’ produtturi Komunitarji li kkooperaw fl-investigazzjoni. Produttur ieħor sostna l-ilment u produttur ieħor oppona. Tul il-PI, il-produzzjoni tal-ħames produttur li kkooperaw irrappreżentat aktar minn 60 % tal-produzzjoni Komunitarja totali kif stipulat hawn fuq fil-premessa 1. Il-ħames produtturi li kooperaw għalhekk tqiesu li jikkostitwixxu l-industrija Komunitarja (“IK”) fis-sens tal-Artikoli 4(1) u 5(4) tar-Regolament bażiku.
2. Il-konsum Komunitarju
(88)
Il-konsum Komunitarju ġie stabbilit fuq il-bażi tal-ammont ta’ bejgħ fis-suq Komunitarju mis-CI, id-dejta tal-bejgħ stmat rigward il-bejgħ Komunitarju magħmul mill-produtturi l-oħra kif ukoll l-importazzjonijiet mil-pajjiżi kkonċernati u pajjiżi terzi oħrajn imsejsa fuq l-Eurostat u fuq tagħrif ipprovdut mill-produtturi esportaturi kkonċernati.
(89)
Ġie osservat li l-kodiċi NM ex 7607 11 10 li fuqu ġew stabbiliti l-volumi ta’ importazzjoni bażiċi f'din l-investigazzjoni kellu barra l-prodott ikkonċernat, tipi oħra ta’ fojl tal-aluminju, bħal ċertu fojl tal-aluminju għall-konverter (“FAK”) (li hu b'mod partikolari użat għall-konservazzjoni fit-tul ta’ likwidi u oġġetti tal-ikel) jew prodotti tal-fojl oħra inklużi r-rombli tal-konsumatur (ara l-premessa (14) hawn fuq), li mhumiex il-prodott ikkonċernat. Għalhekk, ma kienx possibbli li tittieħed id-dejta għall-fojl tal-aluminju biss minn din il-kategorija wiesgħa ta’ prodotti u għaldaqstant, l-ammont tal-importazzjoni totali tal-prodott ikkonċernat kellu jiġi stmat. F’dan ir-rigward, l-ilmentatur ressaq li ċerti importazzjonijiet li saru taħt il-kodiċi rilevanti għandhom jiġu esklużi minħabba l-oriġini speċifika tagħhom (jiġifieri mill-pajjiżi fejn ma kien hemm l-ebda produzzjoni magħrufa ta’ fojl tal-aluminju) jew minħabba l-livelli tal-prezz speċifiċi tagħhom li jindikaw li dawn l-importazzjonijiet mhumiex il-prodott ikkonċernat. Bl-istess mod, l-importazzjonijiet magħmula għal ipproċessar tad-dħul kellhom jiġu esklużi peress li proċessar tad-dħul mhux ekonomikament vijabbli għall-fojl tal-aluminju minħabba l-kumplessità teknika u l-ispejjeż għoljin involuti. Tqies li din il-metodoloġija għandha mnejn tagħti stampa affidabbli tal-ammonti tal-importazzjoni totali tal-fojl tal-aluminju.
(90)
It-tnaqqis tal-konsum Komunitarju bi 8 punti perċentwali fl-2006 jista’ jiġi spjegat miż-żieda f’daqqa tal-prezzijiet tal-aluminju fis-suq internazzjonali, li żdiedu bi 33 % tul dik is-sena u kellhom effett dirett fuq it-talba għall-fojl tal-aluminju.
Tabella 1
Il-konsum fl-UE (il-volum)
2005
2006
2007
PI
Konsum f'tunnellati
95 296
87 630
115 364
98 689
Il-konsum (Indiċi)
100
92
121
104
3. L-evalwazzjoni kumulattiva tal-effetti tal-importazzjonijiet ikkonċernati
(91)
Il-Kummissjoni eżaminat jekk l-importazzjonijiet tal-fojl tal-aluminju li joriġinaw mill-Armenja, il-Brażil u r-RPĊ għandhomx jiġu evalwati b’mod kumulattiv skont l-Artikolu 3(4) tar-Regolament bażiku.
(92)
L-esportatur Brażiljan argumenta li l-kwantitajiet tal-importazzjoni kif ukoll l-ishma mis-suq mill-Brażil kienu qegħdin jonqsu tul il-perjodu meqjus, filwaqt li l-importazzjonijiet miż-żewġ pajjiżi l-oħra kienu qegħdin jiżdiedu. Barra minn hekk, il-prodott importat mill-Brażil hu allegatament ta’ kwalità aħjar milli dak importat mir-RPĊ u l-Armenja u l-kanali tal-bejgħ u l-“metodu ta’ distribuzzjoni” huma differenti. Dan għandu mnejn jindika li l-kundizzjonijiet ta’ kompetizzjoni għall-importazzjonijiet Brażiljani kienu differenti minn dawk b’rigward l-importazzjonijiet mill-pajjiżi l-oħra kkonċernati. Għalhekk, mill-inqas kundizzjoni waħda stipulata fl-Artikolu 3(4) tar-Regolament bażiku kellha mnejn ma tiġix ssodisfatta.
(93)
Din it-talba ma setgħetx tiġi aċċettata minħabba r-raġunijiet stipulati hawn isfel.
-
Kif spjegat fil-premessi (53) sa (85), il-marġini ta’ dumping stabbilit b'relazzjoni mal-importazzjonijiet minn kull wieħed mill-pajjiżi kkonċernati kienu 'l fuq mil-limitu de minimis kif imfisser fl-Artikolu 9(3) tar-Regolament bażiku,
-
L-ammont ta’ importazzjonijiet mill-Armenja, il-Brażil u r-RPĊ ma kienx żgħir fis-sena tal-Artikolu 5(7) tar-Regolament bażiku, jiġifieri l-ishma mis-suq tagħhom kisbu l-5,2 %, 12,8 % u 30,7 % rispettivament fil-PI (Ara t-Tabella 4 hawn isfel). Instab li l-importazzjonijiet mill-Brażil baqgħu stabbli mill-2006 sal-aħħar tal-PI minkejja d-dħul mill-ġdid tal-importazzjonijiet miċ-Ċina u l-wasla tal-importazzjonijiet mill-Armenja (ara t-Tabella 3 hawn isfel).
-
B’rigward għall-kundizzjonijiet ta’ kompetizzjoni bejn il-prodotti importati mill-pajjiżi kkonċernati u prodott Komunitarju simili, l-investigazzjoni kixfet li l-prodotti importati (mill-pajjiżi kollha kkonċernati) u l-prodotti magħmula mill-Komunità jaqsmu l-istess karatteristiċi bażiċi minkejja d-differenzi possibbli fil-kwalità u huma użati fl-istess applikazzjonijiet. Il-kanali tal-bejgħ instabu li huma simili fil-każijiet kollha (jiġifieri li l-prodotti huma normalment mibjugħa permezz ta’ impriżi li jirrumblaw mill-ġdid lill-bejjiegħa tal-imnut u lill-konsumaturi finali) minkejja l-klejms tal-esportatur Brażiljan. B’rigward il-“metodi ta’ distribuzzjoni” differenti, dan irrefera b’mod partikolari għall-mod kif ġew ikkuntattjati l-klijenti differenti u ma tqiesx bħala fattur li juri li l-kundizzjonijiet ta’ kompetizzjoni kienu differenti.
-
B’rigward għall-kundizzjonijiet ta’ kompetizzjoni bejn l-importazzjonijiet mill-pajjiżi kkonċernati, l-investigazzjoni kixfet li għalkemm l-ammonti ta’ importazzjoni mill-pajjiżi kkonċernati wrew xejriet differenti fl-2005 u l-2006, wara li d-dazju anti-dumping applikabbli għar-RPĊ ġie rrevokat (ara l-premessa (114)), dan hu minħabba li l-importazzjonijiet mir-RPĊ u l-Armenja (reġgħu) bdew biss fl-2006, filwaqt li l-prodott Brażiljan diġà kien stabbilit fis-suq Komunitarju. Dan waħdu ma kienx jippermetti l-konklużjoni li l-kundizzjonijiet ta’ kompetizzjoni huma differenti bejn it-tliet pajjiżi kkonċrnati. Bejn l-2007 u l-PI, l-ammonti ta’ importazzjoni mir-RPĊ u l-Armenja ġew stabbli bħall-importazzjonijiet Brażiljani.
-
Fl-aħħar, kif jista’ jidher mit-Tabella 2 hawn isfel, il-prezzijiet għall-bejgħ medju tal-importazzjonijiet Brażiljani nstabu li kienu konformi mal-prezzijiet tal-bejgħ mill-pajjiżi l-oħra kkonċernati u segwew l-istess xejriet tul il-perjodu meqjus.
Tabella 2
Prezzijiet tal-importazzjonijiet medji mill-pajjiżi kkonċernati
Prezzijiet tal-unità
(Euro / tunnellata)
2005
2006
2007
PI
Ir-RPĊ
2 170
2 666
2 722
2 602
Indiċi
0
100
102
98
L-Armenja
-
2 316
2 724
2 614
Indiċi
-
100
118
113
Il-Brażil
2 252
2 609
2 712
2 440
Indiċi
100
116
120
108
(94)
Fid-dawl ta’ dan ta’ hawn fuq, qiegħed jitqies b'mod provviżorju li ġew sodisfatti l-kriterji kollha stipulati fl-Artikolu 3(4) tar-Regolament bażiku u li l-importazzjonijiet mill-pajjiżi kkonċernati għandhom jiġu eżaminati b’mod kumulattiv.
4. Importazzjonijiet mill-pajjiżi kkonċernati
4.1. Ammont u sehem mis-suq tal-importazzjonijiet ikkonċernati
(95)
L-importazzjonijiet mill-pajjiżi kkonċernati żdiedu minn 13 499 tunnellata fl-2005 għal 48 141 tunnellata fil-PI, żieda ta’ 257 %. Dan deher b’mod parikulari bejn is-sena 2006 u 2007, fejn żdiedu b’276 %.
Tabella 3
Importazzjonijiet mill-pajjiżi kkonċernati
Importazzjonijiet (tunnellati)
2005
2006
2007
PI
L-Armenja
0
65
5 477
5 195
Indiċi
-
100
8 374
7 943
Il-Brażil
13 452
12 672
12 556
12 628
Indiċi
100
94
93
94
Ir-RPĊ
47
3 416
35 358
30 318
Indiċi
-
100
1 035
888
Pajjiżi totali kkonċernati
13 499
16 153
53 391
48 141
Indiċi
100
120
396
357
(96)
Is-sehem mis-suq tal-pajjiżi kkonċernati żdied bejn l-2005 u l-PI minn 14 % għal 49 % jiġifieri b'35 punt perċentwali. Iż-żieda kienet partikolarment evidenti bejn l-2006 u l-2007 meta telgħet bi 28 punt perċentwali.
Tabella 4
Sehem mis-suq tal-pajjiżi kkonċernati
Ishma mis-suq
2005
2006
2007
PI
L-Armenja
-
0,07 %
4,75 %
5,26 %
Il-Brażil
14,12 %
14,46 %
10,88 %
12,80 %
Ir-RPĊ
0,05 %
3,90 %
30,65 %
30,72 %
Pajjiżi totali kkonċernati
14 %
18 %
46 %
49 %
4.2. Il-prezzijiet
(97)
Mill-2005 sal-PI, il-prezzijiet tal-importazzjonijiet mill-pajjiżi kkonċernati żdiedu bi 15 % minn EUR 2 211/tunnellata għal EUR 2 552/tunnellata, li rriflettew iż-żieda fil-prezzijiet tal-materja prima, iżda inqas meta mqabbla mal-prezzijiet tal-IK (ara t-Tabella 7 hawn isfel).
Tabella 5
Prezzijiet tal-importazzjonijiet ikkonċernati
Prezzijiet tal-unità (Euro/ tunnellata)
2005
2006
2007
PI
Pajjiżi totali kkonċernati
2 211
2 530
2 719
2 552
Indiċi
100
114
123
115
4.3. Waqgħa fil-prezz
(98)
Għall-iskop li jiġi analizzat it-twaqqigħ tal-prezz, il-prezzijiet medji peżati tal-bejgħ għal kull tip ta’ prodott tal-industrija Komunitarja għal klijenti mhux relatati fis-suq Komunitarju, aġġustati għal livell ex-works, tqabblu mal-prezzijiet medji peżati korrispondenti tal-importazzjonijiet mill-pajjiżi kkonċernati għall-ewwel klijent indipendenti, stabbiliti fuq bażi CIF, b’aġġustament kif xieraq għall-ispejjeż ta’ wara l-importazzjoni.
(99)
Il-prezzijiet tal-bejgħ tal-industrija Komunitarja u l-prezzijiet tal-importazzjoni mill-pajjiżi kkonċernati tqabblu fl-istess livell ta’ kummerċ, speċifikament lil konsumaturi indipendenti fi ħdan is-suq Komunitarju.
(100)
Matul il-PI, il-marġnijiet li jwaqqgħu l-prezz medju b’piż differenzjat, espressi bħala perċentwal tal-prezzijiet tal-bejgħ tal-industrija Komunitarja, kien ta’ 8,0 % għall-Armenja, 12,6 % għall-Brażil, u 20 % għar-RPĊ. Il-marġini tat-twaqqigħ medju bil-piż differenzjat totali għall-pajjiżi kollha kkonċernati kien ta’ 10,0 % matul il-PI.
5. Il-qagħda tal-industrija Komunitarja
(101)
Skont l-Artikolu 3(5) tar-Regolament bażiku, l-eżami tal-impatt tal-importazzjonijiet li kienu oġġetti ta’ dumping fuq l-industrija Komunitarja inkluda valutazzjoni tal-fatturi ekonomiċi rilevanti kollha li għandhom rilevanza għall-istat tal-industrija Komunitarja matul il-perjodu meqjus.
5.1. Produzzjoni, kapaċità u użu tal-kapaċità
Tabella 6
Produzzjoni, kapaċità u użu tal-kapaċità
2005
2006
2007
PI
Produzzjoni f'tunnellati
56 662
50 184
41 482
33 645
Produzzjoni (indiċi)
100
95
79
64
Kapaċità ta’ produzzjoni f'tunnellati
61 144
60 142
56 873
55 852
Kapaċità ta’ produzzjoni (indiċi)
100
98
93
91
Kapaċità ta’ użu
86 %
83 %
73 %
60 %
Użu ta’ kapaċità (indiċi)
100
97
85
70
(102)
L-ammonti ta’ produzzjoni tal-IK wrew xejra negattiva ċara bejn l-2005 u l-PI. Il-volum ta’ produzzjoni tal-IK naqas b’36 % u l-ħila ta’ produzzjoni globali naqset b’9 %. Dan jispjega għala l-użu tal-ħila naqas biss bi 30 % tul il-perjodu meqjus, għaliex inkella, kien jonqos aktar.
5.2. Il-volum tal-bejgћ, is-sehem mis-suq, it-tkabbir u l-prezz medju tal-unità fil-KE
(103)
It-tabella ta’ hawn taħt turi r-rendiment tal-industrija Komunitarja fir-rigward tal-bejgħ tagħha lil klijenti indipendenti fil-Komunità.
Tabella 7
Il-volum tal-bejgћ, is-sehem mis-suq, il-prezzijiet u l-prezzijiet medji tal-unità fil-Komunità
2005
2006
2007
PI
Volum ta’ bejgħ (tunnellati)
43 972
45 540
37 531
30 589
Volum ta’ bejgħ (indiċi)
100
104
85
70
Sehem mis-suq
47 %
52 %
33 %
31 %
Prezzijiet tal-unità (EUR/ tunnellata)
2 574
3 052
3 229
3 081
Prezzijiet ta’ unità (indiċi)
100
119
125
120
(104)
Filwaqt li l-konsum Komunitarju varja tul il-perjodu meqjus u fl-aħħar żdied b'4 % fl-aħħar tal-PI meta mqabbel mal-bidu tal-perjodu meqjus, l-ammonti tal-bejgħ tal-prodott ikkonċernat mill-IK lill-klijenti individwali fis-suq Komunitarju naqas bi 30 %. Dan ifisser li l-IK ma setgħetx tibbenefika minn konsum miżjud, speċjalment tul l-2007 u fl-aħħar tal-PI, u mill-konsum ġeneralment stabbli tul il-perjodu meqjus minħabba l-importazzjonijiet li kienu l-oġġett ta’ dumping. Għaldaqstant, is-sehem fis-suq tal-industrija Komunitarja naqas b’16-il punt perċentwali bejn l-2005 u l-PI.
(105)
Tul l-istess perjodu, il-prezzijiet tal-bejgħ medji ex-works tal-IK għall-klijenti mhux relatati fis-suq Komunitarju żdiedu b'20 % li jirrifletti ż-żieda sinifikanti tal-prezz tal-materja prima ewlenija, jiġifieri l-aluminju. Madankollu, filwaqt li l-ispejjeż tal-aluminju żdiedu b’27 %, il-prezz tal-bejgħ tal-IK żdied biss b’20 %. Tabilħaqq, l-industrija tal-Komunità ma kinitx kapaċi tgħaddi bis-sħiħ iż-żieda ġenerali tal-ispiża lill-konsumaturi tagħha.
5.3. Ħażniet
(106)
Iċ-ċifri ta’ hawn taћt jirrappreżentaw il-volum tal-ħażniet fi tmiem kull perjodu.
Tabella 8
Ħażniet
2005
2006
2007
PI
Il-ħażniet f’tunnellati
3 300
2 936
3 260
3 068
Ħażniet (indiċi)
100
89
99
93
(107)
L-investigazzjoni kixfet li l-ħażniet ma jistgħux jitqiesu bħala fattur ta’ ħsara sinifikanti minħabba li l-biċċa l-kbira tal-produzzjoni ssir bħala reazzjoni għall-ordnijiet. Għalhekk, ix-xejriet fil-ħażniet qed jingħataw bħala tagħrif. Fi kwalunkwe każ, il-livell tal-ħażniet naqas b’7 % bejn l-2005 u l-PI.
5.4. L-investimenti u l-ħila li jinġabar kapital
Tabella 9
Investimenti
2005
2006
2007
PI
L-investimenti (EUR)
6 900 065
671 268
1 329 302
3 993 640
Investmenti (indiċi)
100
10
19
58
(108)
Bejn l-2005 u l-PI, l-investimenti għall-produzzjoni tal-prodott simili naqsu bi 42 %. Wara tnaqqis f'daqqa ta’ 90 % bejn l-2005 u l-2006, baqgħu f'livell baxx fl-2007. Matul il-PI, il-valur tal-investimenti żdied b'39 % iżda meta mqabbel mal-2005, baqa' f'livell baxx. Matul l-investigazzjoni nstab li l-investimenti fil-bini, fl-impjanti u fil-makkinarju fil-biċċa l-kbira saru sabiex jippreżervaw il-kapaċità tal-produzzjoni. Ġie osservat li dawn l-investimenti jistgħu jintużaw ukoll għall-produzzjoni ta’ folji tal-aluminju oħrajn li mhumiex il-prodott ikkonċernat. Madankollu, għalkemm ma kienx possibbli li jiġi allokati l-ammonti eżatti għall-prodott ikkonċernat fid-dawl tal-ħila tal-użu baxxa msemmija qabel, jidher li l-investimenti, f’kwalunkwe każ, ma kinux magħmula bl-għan li jżidu l-ħila ta’ produzzjoni globali, iżda biex itejbu u jarmonizzaw aktar il-proċess ta’ produzzjoni sabiex jiffrankaw l-ispejjeż.
5.5. Profittabiltà, redditu fuq l-investiment u likwidità
Tabella 10
Profittabiltà, redditu fuq l-investiment u likwidità
2005
2006
2007
PI
Profitabbiltà fuq il-bejgħ tal-KE
-4,8 %
-3,0 %
-0,1 %
-3,7 %
Ir-redditu fuq l-investimenti totali
-90,3 %
- 718,8 %
-9,7 %
-85,7 %
Il-likwidità
3 %
-2 %
-1 %
1 %
(109)
Tul il-perjodu meqjus, il-profitabbiltà espressa f’perċentwal tal-bejgħ nett tal-IK baqgħet negattiva u segwiet l-istess xejra tal-konsum Komunitarju jiġifieri l-investigazzjoni kixfet titjib żgħir fil-kuntest tal-konsum Komunitarju miżjud fis-sena 2007, iżda reġa’ naqas tul il-PI.
(110)
Ir-redditu fuq l-investimenti totali (RIT) kien ikkalkolat bid-dikjarazzjoni tal-qligħ nett ta’ qabel it-taxxa tal-prodott simili bħala perċentwal tal-valur nett ta’ kontabilità ta’ assi fissi allokati lill-prodott simili. L-indikatur instab li kien negattiv tul il-perjodu meqjus u kien b'mod partikolarment prominenti bejn l-2005 u l-2006, meta r-redditu fuq l-investiment naqas minn - 90 % għal - 719 %.
(111)
F'dak li għandu x'jaqsam mal-likwidità ġġenerata mill-industrija tal-Komunità, instabet xejra negattiva, li rriżultat f'deterjorazzjoni ġenerali drammatika tal-qagħda finanzjarja tal-industrija Komunitarja fil-PI.
5.6. L-impjiegi, il-Produttività u l-Pagi
Tabella 11
L-impjiegi, il-Produttività u l-Pagi
2005
2006
2007
PI
In-numru ta’ impjegati
528
492
412
370
In-numru ta’ impjegati (indiċi)
100
93
78
70
L-ispiża tal-impjieg
12 868 631
12 653 345
10 281 921
9 116 970
L-ispiża tal-impjieg (indiċi)
100
98
80
71
L-ispejjeż medji fuq il-ħaddiema
24 379
25 710
24 967
24 655
L-ispejjeż medji fuq il-ħaddiema (Indiċi)
100
105
102
101
Produttività (tunnellati/impjegat)
100
102
101
91
Produttività (Indiċi)
100
102
101
91
(112)
L-għadd ta’ persunal impjegat mill-industrija Komunitarja naqas b'mod ġenerali bi 30 % parzjalment minħabba l-proċess ta’ ristrutturar fil-bidu tal-perjodu meqjus. L-ispejjeż ġenerali tal-impjiegi naqsu b'mod konsiderevoli, għalkemm il-pagi medji baqgħu stabbli. It-tnaqqis fl-impjiegi ma kienx mgħaġġel daqs it-tnaqqis fil-produzzjoni. Għaldaqstant, l-industrija tal-Komunità ma kinetx kapaċi tmantni l-istess livell ta’ produttività bħal fl-2005.
5.7. Id-daqs tal-marġini tad-dumping
(113)
Fid-dawl tal-ammont u l-prezz tal-importazzjonijiet li kienu l-oġġett ta’ dumping, l-impatt tal-marġnijiet effettivi tad-dumping ma jistax jitqies bħala negliġibbli.
5.8. L-irkupru minn dumping fl-imgħoddi
(114)
Fl-2001, il-Kunsill impona dazju antidumping definittiv fuq il-fojl tal-aluminju li joriġina mir-RPĊ (5). Dawn il-miżuri skadew f'Mejju 2006 (6). Iċ-ċifri li nġabru matul din l-investigazzjoni jissuġġerixxu li l-IK ma kienx irkupra minn prassi preċedenti ta’ dumping u li l-qagħda tagħha marret għall-agħar aktar wara l-2006 meta skadew id-dazji tal-antidumping u importazzjonijiet li kienu l-oġġett ta’ dumping daħlu fis-suq Komunitarju mill-ġdid.
5.9. It-tkabbir
(115)
L-investigazzjoni wriet li minkejja żieda relattivament stabbli fil-konsum, għalkemm b’varjazzjoni tul il-perjodu meqjus, l-IK tilfet fl-ammont tal-bejgħ (- 31,4 %) u s-sehem mis-suq (- 35 %) matul il-perjodu meqjus.
6. Il-konklużjoni dwar il-ħsara
(116)
L-analiżi tal-indikaturi tal-ħsara kixfet li l-qagħda tal-IK marret għall-agħar b’mod sinifikanti matul il-perjodu meqjus. L-indikaturi kollha tal-ħsara jsegwu xejra negattiva tul il-perjodu meqjus, ħlief għall-prezzijiet ta’ bejgħ tal-unità minħabba żieda fil-prezzijiet tal-materja prima u għalhekk, ma kellux impatt pożittiv fuq il-profitabbiltà tal-IK li baqgħet negattiva tul il-perjodu meqjus. B'mod partikolari, sabiex ma titlifx aktar mis-sehem mis-suq u sabiex iżżomm il-produzzjoni f'livell raġonevoli, l-IK ma kellha l-ebda għażla oħra ħlief li ssegwi l-livelli tal-prezz stabbiliti mill-importazzjonijiet li kienu l-oġġett ta’ dumping u għalhekk ma setgħetx tgħaddi bis-sħiħ fuq il-klijenti ż-żieda f’daqqa fl-ispejjeż tal-materja prima. Dan irriżulta fit-telf imġarrab mill-IK u l-qagħda finanzjarja tagħha marret għall-agħar b’mod sinifikanti matul il-perjodu meqjus.
(117)
It-tnaqqis fl-ammont tal-bejgħ implika wkoll li l-IK ma setgħatx tibbenefika mit-talba relattivament stabbli fis-suq tal-Fojl tal-Aluminju tul il-perjodu meqjus.
(118)
Fid-dawl ta’ dak li gћadu kif ingћad, qed jiġi provviżorjament konkluż li l-IK sofriet ћsara materjali skont it-tifsira tal-Artikolu 3(5) tar-Regolament bażiku.
F. IL-KAWŻALITÀ
1. Introduzzjoni
(119)
Skont l-Artikoli 3(6) u 3(7) tar-Regolament bażiku, il-Kummissjoni eżaminat jekk l-importazzjonijiet li kienu oġġett ta’ dumping tal-prodott ikkonċernat li joriġinaw mill-Armenja, il-Brażil u r-RPĊ ikkawżaw ħsara lill-IK sa grad li jista’ jitqies ta’ sustanza. Fatturi magħrufa oħra differenti mill-importazzjonijiet li kienu l-oġġett ta’ dumping, li setgħu fl-istess ħin ikunu qed jagħmlu ħsara lill-IK, kienu wkoll eżaminati biex ikun żgurat li ħsara possibbli kkaġunata minn dawn il-fatturi l-oħra ma kinitx attribwita lill-importazzjonijiet li kienu l-oġġett ta’ dumping.
2. L-effett tal-importazzjonijiet li huma oġġett ta’ dumping
(120)
L-importazzjonijiet mill-pajjiżi kkonċernati żdiedu b’mod sinifikanti b’257 % f’termini ta’ ammont, u b’35 punt perċentwali f’termini ta’ sehem mis-suq biex jilħqu d-49 % tas-suq Komunitarju fil-PI. Fl-istess ħin, is-sehem mis-suq tal-IK naqas b’madwar 17-il punt perċentwali.
(121)
Il-prezz medju tal-bejgħ tal-unità għal kull tunnellata tal-importazzjonijiet mill-pajjiżi kkonċernati naqas biss bi 15 % għalkemm il-prezzijiet tal-materja prima naqas internazzjonalment b’27 %, u b'hekk waqqa' l-prezzijiet medji tal-industrija Komunitarja b’10 % bħala medja fil-PI. Iż-żieda sostanzjali fl-ammont ta’ importazzjonijiet mill-pajjiżi kkonċernati u l-kisba tagħhom fis-sehem mis-suq matul il-perjodu meqjus, bi prezzijiet li kienu sinifikament aktar baxxi minn dawk tal-industrija Komunitarja, ħabtet fl-istess waqt mad-deterjorazzjoni evidenti tal-qagħda finanzjarja ġenerali tal-industrija Komunitarja matul l-istess perjodu. Id-deterjorazzjoni tidher, b'mod partikolari, f'termini ta’ ammont tal-produzzjoni u ammont ta’ bejgħ, li naqsu b’mod sinifikanti. Barra minn hekk, iż-żieda fil-prezzijiet tal-bejgħ ma żiditx bl-istess mod bħaż-żieda tal-ispejjeż tal-materja prima. Għalkemm il-marġnijiet tal-qligħ tjiebu kemm kemm bejn l-2005 u tmiem l-IP, dawn jibqgħu negattivi tul il-perjodu meqjus.
(122)
Fl-analiżi tal-effett tal-importazzjonijiet li kienu l-oġġett ta’ dumping, instab li l-prezz huwa element importanti ta’ kompetizzjoni minħabba li l-kwistjonijiet ta’ kwalità ma għandhomx rwol sinifikanti. ta’ min jinnota li l-prezzijiet ta’ importazzjonijiet li kienu l-oġġett ta’ dumping kienu konsiderevolment aktar baxxi kemm minn dawk tal-industrija Komunitarja kif ukoll minn dawk ta’ esportaturi minn pajjiżi terzi oħra.
(123)
Għalhekk huwa provviżorjament konkluż li l-pressjoni applikata mill-importazzjonijiet ikkonċernati, li għollew l-ammont u s-sehem mis-suq tagħhom mill-2005 'l quddiem, u li saru bi prezzijiet baxxi ħafna jew li kienu l-oġġett ta’ dumping, kellha rwol determinanti fil-kaġun tal-ħsara materjali.
3. L-effett ta’ fatturi oħrajn
(a) Importazzjonijiet li joriġinaw mill-pajjiżi terzi minbarra r-RPĊ, l-Armenja u l-Brażil
Tabella 12
Importazzjonijiet li joriġinaw minn pajjiżi terzi oħrajn (kwantità)
Importazzjonijiet (tunnellati)
2005
2006
2007
PI
Ir-Russja
10 661
11 393
9 835
7 139
Indiċi
100
107
92
67
It-Turkija
3 525
2 278
1 968
2 075
Indiċi
100
65
56
59
Il-Venezwela
3 446
1 346
1 814
1 039
Indiċi
100
39
53
30
Pajjiżi terzi oħra
1 982
1 489
2 124
2 617
Indiċi
100
75
107
132
Total
19 614
16 506
15 741
12 870
Indiċi
100
84
80
66
Tabella 13
Importazzjonijiet li joriġinaw minn pajjiżi terzi oħrajn (prezz medju għal kull tunnellata)
Prezzijiet medji (EUR)
2005
2006
2007
PI
Ir-Russja
2 366
2 718
2 905
2 743
Indiċi
100
115
123
116
It-Turkija
3 124
2 977
3 027
2 948
Indiċi
100
95
97
94
Il-Venezwela
2 351
2 885
2 982
2 698
Indiċi
100
123
127
115
Pajjiżi terzi oħra
2 325
2 728
3 123
3 307
Indiċi
100
117
134
142
Total
2 541
2 827
3 009
2 924
Indiċi
100
111
118
115
Tabella 14
Ishma mis-suq
Ishma mis-suq (%)
2005
2006
2007
PI
Ir-Russja
11,19 %
13,00 %
8,52 %
7,23 %
It-Turkija
3,70 %
2,60 %
1,71 %
2,10 %
Il-Venezwela
3,62 %
1,54 %
1,57 %
1,05 %
Pajjiżi terzi oħra
2,08 %
1,70 %
1,84 %
2,65 %
Total
20,6 %
18,8 %
13,6 %
13,0 %
(124)
Il-pajjiżi esportaturi ewlenin l-oħra huma r-Russja, it-Turkija u l-Venezwela li jirrappreżentaw l-ishma mis-suq bejn l-1,0 % u s-7,3 % tul il-PI. L-importazzjonijiet tal-pajjiżi terzi l-oħra li jifdal, wieħed wieħed irrappreżentaw biss ishma mis-suq negliġibbli. Kif jista’ jidher mit-Tabella 11 hawn fuq, l-ammonti ta’ importazzjoni mill-pajjiżi terzi oħrajn naqsu b'mod sinifikanti tul il-perjodu meqjus, jiġifieri b'34 punt perċentwali minn 19 614-il tunnellata fl-2005 għal 12 870 tunnellata fil-PI. Bl-istess mod, l-ishma mis-suq naqsu minn 20,6 % fl-2005 għal 13 % tul il-PI.
(125)
B'rigward għall-prezzijiet tal-importazzjoni, ġie osservat li l-importazzjonijiet mit-tliet pajjiżi esportaturi ewlenin l-oħra, jiġifieri r-Russja, it-Turkija u l-Venezwela saru bi prezzijiet kemxejn irħas milli dawk tal-prezz tal-bejgħ tal-industrja Komunitarja. Madankollu, is-sehem mis-suq tagħhom li hu limitat u li bil-mod il-mod qiegħed jixxejjen ma ġiex meqjus bħala li kellu effett negattiv fuq il-qagħda tal-IK. Il-prezzijiet tal-pajjiżi terzi l-oħrajn, jiġifieri għajr ir-Russja, it-Turkija, il-Venezwela u t-tliet pajjiżi kkonċernati, nstabu li fil-medja kienu ogħla milli l-prezzijiet tal-IK (+ 7,8 %).
(126)
Għalhekk, ġie konkluż li l-importazzjonijiet mill-pajjiżi terzi l-oħrajn ma kellhomx impatt sinifikanti fuq l-istat tal-industrija Komunitarja.
(b) Esportazzjonijiet mill-industrija Komunitarja
(127)
Produttur esportatur wieħed ressaq li l-iżvilupp mhux favorevoli tar-rata ta’ kambju Euro/USD kien ir-raġuni għad-deterjorazzjoni sinifikanti tar-rendiment ta’ esportazzjoni tal-IK li min-naħa tagħha kkawżat ħsata materjali lill-IK.
(128)
L-esportazzjonijiet tal-fojl tal-aluminju mill-industrija Komunitarja barra mill-Komunità kienu qegħdin jonqsu matul il-perjodu meqjus (bi 63 %). Bl-istess mod, il-prezzijiet tal-esportazzjoni tal-industrija Komunitarja naqsu matul il-perjodu meqjus b'26 %. Madankollu, dawn l-esportazzjonijiet irrappreżentaw biss 6.6 % tal-bejgħ totali tal-industrija Komunitarja lil partijiet mhux relatati fil-PI u għalhekk ġie konkluż li ma kellhomx impatt sinifikanti fuq il-ħsara materjali mġarrba mill-industrija Komunitarja.
(c) L-importazzjonijiet tal-industrija Komunitarja
(129)
Produttur esportatur wieħed importa l-prodott ikkonċernat mill-kumpanija relatata tiegħu fir-RPĊ u biegħu mill-ġdid fis-suq tal-Komunità. Minkejja li l-prezzijiet tal-bejgħ mill-ġdid kienu qed iwaqqgħu l-prezzijiet tal-industrija Komunitarja, għandu jiġi osservat li l-volum tal-importazzjonijiet Ċiniżi kienu jirrappreżentaw biss parti żgħira mill-importazzjonijiet totali mir-RPĊ (bejn 1 u 5 %). Barra minn dan, dawn l-importazzjonijiet saru sabiex jinżammu konsumaturi globali li kieku mhux hekk kienu jixtru l-prodott ikkonċernat mill-fornituri Ċiniżi bil-prezzijiet li kienu l-oġġett ta’ dumping. Għalhekk, ġie konkluż li l-ammont baxx ta’ importazzjonijiet tal-produttur Komunitarju kkonċernat tal-prodott ikkonċernat mir-RPĊ ma kissirx ir-rabta kawżali bejn l-importazzjonijiet li kienu l-oġġett ta’ dumping u l-ħsara materjali mġarrba mill-industrija Komunitarja.
(d) Ħsara li wieħed iġib fuqu nnifsu
(130)
Produttur esportatur wieħed iddikjara li t-tnaqqis fl-ammont tal-bejgħ mill-IK ma kienx ikkaġunat mill-importazzjonijiet meqjusa iżda minħabba li l-IK iddeċidiet li taqleb il-produzzjoni u l-bejgħ għal suq ACF li jħalli aktar qligħ.
(131)
L-impriżi li jirrumblaw mill-ġdid iddikjaraw li l-prodott ikkonċernat kien tabilħaqq prodott sekondarju għall-IK u użat sempliċiment biex “jinħadmu l-magni” f’każ li talba għal ACF tkun baxxa.
(132)
Madankollu, l-investigazzjoni kkonkludiet provviżorjament li dawn l-allegazzjonijiet huma bla bażi. L-ammonti ta’ produzzjoni tal-ACF ta’ wieħed mill-akbar produtturi Komunitarji baqgħu stabbli tul il-perjodu meqjus, filwaqt li l-volumi tal-bejgħ tiegħu tal-prodott ikkonċernat naqsu b’mod sinifikanti. Għalhekk, jista’ jiġi provviżorjament konkluz li hemm kapaċitajiet żejda sinifikanti disponibbli fl-IK. Kapaċitajiet żejda tal-IK tabilħaqq żdiedu mindu l-użu tal-kapaċità naqas b’mod sinifikanti (minn 86 % għal 60 %).
(e) Żvilupp tal-konsum fis-suq Komunitarju
(133)
Tqies jekk l-iżvilupp tal-konsum setax kien fattur li jikkawża ħsara materjali lill-IK.
(134)
Kif imsemmi fil-premessa (87), il-konsum Komunitarju ma jurix xejra omoġenja. Għalkemm, il-konsum Komunitarju totali naqas bejn l-2005 u l-2006, reġa’ żdied fl-2007. Tul l-IP naqas bi 17-il punt perċentwali. Madankollu, il-bejgħ tal-ammonti tal-IK ma segwewx l-istess xejra, peress li kien hemm tnaqqis qawwi fil-bejgħ, speċjalment bejn l-2007 u l-2007 (- 19 %), filwaqt li fl-istess ħin il-konsum Komunitarju żdied b’+ 29 %. Barra minn hekk, meta jitqies il-perjodu meqjus, jidher li l-IK ma kisbetx l-istess livell ta’ ammont ta’ bejgħ tul il-PI, meta mqabbel mal-bidu tal-perjodu meqjus (- 20 %), għalkemm il-konsum Komunitarju naqas għal kważi l-istess livell fl-aħħar tal-PI, b’żieda globali ta’ + 4 %.
(f) L-iżvilupp tal-ispejjeż tal-IK
(135)
Peress li l-ispejjeż tal-materja prima jirrappreżentaw bejn 60 u 65 % tal-ispejjeż tal-produzzjoni totali, iż-żieda f’daqqa tal-prezz tal-aluminju fis-suq internazzjonali, li żdied b’27 % tul il-perjodu meqjus wassal għal żieda sinifikanti fl-ispejjeż tal-IK.
(136)
Madankollu, filwaqt li l-ispiża tal-materja prima żdiedet b’27 %, il-prezz ta’ bejgħ tal-IK żdied biss b’19 %, li jfisser li ż-żieda fl-ispiża ma setgħetx tingħadda bis-sħiħ lill-konsumatur.
4. Konklużjoni dwar il-kawżalità
(137)
Imsejjes fuq dak li ngħad hawn fuq, ġie provviżorjament konkluż li l-ħsara materjali mġarrba mill-IK mhix tort l-importazzjonijiet mill-pajjiżi terzi l-oħra jew tort tnaqqis fid-domanda tas-suq Komunitarju, iżda tort l-importazzjonijiet li kienu l-oġġett ta’ dumping tul il-perjodu meqjus mill-pajjiżi kkonċernati. Il-koinċidenza fiż-żmien bejn, fuq naħa waħda, iż-żieda fl-importazzjonijiet li kienu l-oġġett ta’ dumping mill-Armenja, il-Brażil u r-RPĊ, iż-żieda tagħhom fis-sehem mis-suq u l-bejgħ bi prezzijiet irħas li nstab u, fuq in-naħa l-oħra, il-qagħda evidenti li qiegħda tmur għall-agħar tal-industrija Komunitarja, twassal għall-konklużjoni li l-importazzjonijiet li kienu l-oġġett ta’ dumping ikkawżaw il-ħsara materjali li ġarrbet l-industrija Komunitarja fi ħdan it-tifsira tal-Artikolu 3(6) tar-Regolament bażiku. B'mod partikolari, l-industrija Komunitarja kellha tnaqqas il-prezzijiet tal-bejgħ fis-suq Komunitarju minħabba l-pressjoni tal-prezz tal-importazzjonijiet li kienu l-oġġett ta’ dumping. Għalhekk, iż-żieda ġenerali tal-ispiża ma setgħatx tgħaddi għal fuq il-konsumaturi u l-marġini tal-qligħ baqa’ b'mod sinifikanti baxx, minkejja ż-żieda f’daqqas tal-konsum Komunitarju bejn l-2007 u l-2007, b'impatt drastiku fuq il-qagħda finanzjarja globali tal-industrija Komunitarja. L-effett possibbli ta’ fatturi oħra, l-aktar l-importazzjonijiet mill-pajjiżi terzi l-oħra, l-esportazzjonijiet tal-industrija Komunitarja u l-iżvilupp tal-ispejjeż kienu analizzati iżda nstabu li ma kinux raġuni determinanti għall-ħsara mġarrba mill-industrija Komunitarja.
(138)
Imsejsa fuq l-analiżi ta’ hawn fuq, li ddistingwiet u firdet kif xieraq l-effetti tal-fatturi kollha magħrufa li jħallu effett fuq il-qagħda tal-industrija Komunitarja mill-effett ta’ ħsara tal-importazzjonijiet li kienu l-oġġett ta’ dumping, huwa provviżorjament konkluż li l-importazzjonijiet tal-fojl tal-aluminju mill-Armenja, il-Brażil u r-RPĊ ikkawżaw ħsara materjali lill-industrija Komunitarja fis-sens tal-Artikolu 3(6) tar-Regolament bażiku.
G. INTERESS KOMUNITARJU
(139)
Skont l-Artikolu 21 tar-Regolament bażiku, kien eżaminat jekk, minkejja l-konklużjoni dwar id-dumping ta’ ħsara, kinux jeżistu raġunijiet b'saħħithom sabiex jiġi konkluż li mhux fl-interess Komunitarju li jiġu adottati miżuri f’dan il-każ partikolari. L-impatt probabbli ta’ miżuri possibli fuq il-partijiet kollha involuti f'dan il-proċediment kif ukoll il-konsegwenzi jekk ma jittiħdux miżuri jridu jitqiesu f'dan ir-rigward.
(140)
Sabiex tevalwa l-impatt probabbli tal-impożizzjoni jew in-nuqqas ta’ impożizzjoni ta’ miżuri ntalab tagħrif mill-partijiet interessati kollha li jew kienu magħrufin li huma kkonċernati jew li għamlu lihom infushom magħrufa. Fuq din il-bażi, il-Kummissjoni bagħtet kwestjonarji lill-industrija Komunitarja, lil żewġ importaturi mhux relatati u lill-24 utent.
(141)
Kif inhu spjegat fil-premessa (10), sitt produtturi tal-IK u tmien importaturi/utenti mhux relatati wieġbu l-kwestjonarju.
1. L-interessi tal-industrija Komunitarja
(142)
Il-qagħda ta’ ħsara tal-industrija Komunitarja kienet r-riżultat tad-diffikultà tagħha sabiex tikkompeti ma’ importazzjonijiet bi prezz baxx, li kienu l-oġġett ta’ dumping.
(143)
L-impożizzjoni tal-miżuri mistennija li tipprevjeni aktar tgħawiġ tas-suq, aktar tnaqqis tal-prezzijiet u treġġa' lura l-kompetizzjoni ġusta. L-industrija Komunitarja għandha tkun kapaċi żżid il-volum tal-bejgħ tagħha u tikseb lura s-sehem mis-suq u b'hekk tiġġenera ekonomiji aqwa tal-iskala, u għalhekk tikseb il-livell meħtieġ tal-qligħ sabiex ittejjeb il-qagħda finanzjarja tal-industrija. Din tippermetti lill-industrija Komunitarja sabiex tissokta fil-faċilitajiet tagħha ta’ produzzjoni, sabiex b'hekk tiggarantixxi l-għajxien tal-industrija Komunitarja.
(144)
Inkella, jekk il-miżuri tal-antidumping ma jiġux imposti, il-qagħda tal-industrija Komunitarja tissokta tmur għall-agħar. L-IK hi mmarkata b’mod partikolari minn tnaqqis fid-dħul minkejja l-prezzijiet ta’ bejgħ tal-unità li qegħdin jiżdiedu. Dan hu minħabba l-ammonti tal-bejgħ u l-ishma mis-suq tal-IK li qegħdin jonqsu minħabba l-importazzjonijiet li kienu l-oġġett ta’ dumping. L-IK ma kinetx kapaċi tgħaddi ż-żieda fl-ispiża tal-materja prima bis-sħiħ lill-klijenti tagħha minħabba l-pressjoni fil-prezz mill-importazzjonijiet li kienu l-oġġett ta’ dumping. Tabilħaqq, fid-dawl tad-dħul baxx u x-xejra li qalbet sinifikament għall-agħar fil-PI, huwa probabbli ħafna li l-qagħda finanzjarja tal-industrija Komunitarja se tiddeterjora aktar fin-nuqqas ta’ kwalunkwe miżura. Dan għandu mnejn fl-aħħar mill-aħħar iwassal għal twaqqif fil-produzzjoni, li għandu għalhekk jhedded lill-impjiegi u lill-investimenti fil-Komunità. Bl-għeluq tal-produzzjoni tal-Komunità, l-utenti tal-fojl tal-aluminju għandhom isiru aktar dipendenti fuq il-fornituri li jinsabu 'l barra mill-Komunità.
(145)
Għaldaqstant, qed jiġi provviżorjament konkluż li l-impożizzjoni tal-miżuri antidumping għandha tippermetti lill-industrija Komunitarja sabiex tirkupra mill-effetti ta’ ħsara tad-dumping li ġarrbet u li għalhekk tkun fl-interess tal-industrija Komunitarja.
2. L-interess ta’ importaturi mhux relatati
(146)
Il-Kummissjoni bagħtet kwestjonarji lill-importaturi/kummerċjanti kollha magħrufa. F'dak li għandu x'jaqsam mal-importaturi, żewġ importaturi biss ippreżentaw it-tweġiba tal-kwestjonarju. L-ammonti tal-prodott ikkonċernat importat minn dawn iż-żewġ importaturi kienu jirrappreżentaw 17,0 % tal-importazzjonijiet totali mill-pajjiżi kkonċernati fil-Komunità u 8,0 % tal-konsum Komunitarju.
(147)
Fuq il-bażi tat-tagħrif ippreżentat mill-importaturi kkonċernati, jidher li l-marġini ta’ qligħ fuq il-prodott ikkonċernat huwa tabilħaqq relattivament baxx. Għalhekk, ġie ddikjarat li dazji anti-dumping eventwali ma jistgħux jingħaddu fuq il-klijenti finali li fil-biċċa l-kbira huma impriżi li jirrumblaw mill-ġdid.
(148)
L-ewwenett għandu jiġi osservat li l-investigazzjoni kixfet li ż-żidiet fil-prezz jistgħu, għallinqas parzjalment jingħaddu lill-konsumaturi minħabba li, kif imsemmi hawn isfel, il-prezzijiet tal-fojl tal-aluminju jiċċaqilqu b’mod sinifikanti u żidiet importanti fl-prezz fl-imgħoddi diġà ngħaddew lill-konsumaturi.
(149)
It-tieni nett, hemm pajjiżi fornituri oħrajn bħar-Russja, il-Venezwela jew it-Turkija minn fejn il-prodott jista’ jiġi importat mingħajr ebda dazju anti-dumping. Għalhekk, għalkemm mhuwiex qiegħed jinċaħad li l-impożizzjoni tad-dazju antidumping jista' jkollha ċertu impatt fuq dawn il-kumpaniji; dan l-impatt jittaffa bl-eżistenza ta’ pajjiżi fornituri oħrajn.
3. Interess tal-utenti
(150)
Il-Kummissjoni bagħtet kwestjonarji lill-utenti magħrufin kollha fil-Komunità li minnhom sitta wieġbu għall-kwestjonarju. L-utenti ewlenin fil-Komunità huma l-impriżi li jirrumblaw mill-ġdid li l-attivitajiet tagħhom jikkonsistu fin-negozju ta’ materjal għat-tgeżwir (fojl tal-aluminju iżda wkoll karti u plastik) wara r-rumblar mill-ġdid tal-prodott importat ikkonċernat f’rombli żgħar u imballaġġ mill-ġdid ta’ dan l-aħħar għall-kummerċ industrijali u l-bejgħ bl-imnut. L-impriżi li jirrumblaw mill-ġdid mhumiex klijenti tal-ACF. L-impriżi li jirrumblaw mill-ġdid jirrappreżentaw 80 % tal-konsum Komunitarju tal-prodott ikkonċernat.
(151)
F’każ li miżuri anti-dumping kellhom jiġu imposti, l-impriżi li jirrumblaw mill-ġdid kienu kkonċernati b’mod partikolari dwar i) ir-riskju ta’ tgħawiġ ta’ kompetizzjoni bl-impriżi li jirrumblaw mill-ġdid f’pajjiżi terzi oħrajn, ii) l-eżistenza ta’ forniment biżżejjed tal-fojl tal-aluminju fil-Komunità u iii) l-impatt ta’ miżuri eventwali fuq is-sezzjoni tal-industrija tagħhom.
3.1. Żvantaġġ sinifikanti rigward l-impriżi li jirromblaw mill-ġdid minn pajjiżi terzi oħra
(152)
Ġie ddikjarat li jekk il-miżuri kellhom jiġu imposti, il-produtturi tal-fojl tal-aluminju fil-pajjiżi kkonċernati, b’mod partikolari fir-RPĊ, għandhom mnejn jespandu fil-produzzjoni tal-prodotti l-ibgħad mis-sors (jiġifieri r-rumblar mill-ġdid tal-prodott ikkonċernat f'rombli għall-konsumatur ta’ fojl tal-aluminju) għall-esportazzjoni lill-Komunità biex jiġi evitat il-ħlas tad-dazji anti-dumping. F’dan il-każ id-dumping allegatament iseħħ fuq livell tal-prodott l-ibgħad mis-sors u għaldaqsant, l-impriżi li jirrumblaw mill-ġdid fil-Komunità għalhekk jistgħu jitkeċċew barra mis-suq.
(153)
Għandu jiġi osservat li l-ispiża tat-trasport tar-rombli tal-konsumatur hi proporzjonalment għoli ħafna u għalhekk it-trasport ta’ dan il-prodott lill-Komunità jista’ ma jkunx ekonomikament vijabbli. Għalhekk, l-impriżi Komunitarji li jirrumblaw mill-ġdid għandhom mnejn xorta jissoktaw jibbenefikaw mill-vantaġġi naturali bħal spejjeż ta’ trasport inqas u firxa tal-prodott akbar biex joffru lill-bejjiegħa bl-imnut.
3.2. Nuqqas ta’ fornitura
(154)
L-impriżi li jirrumblaw mill-ġdid iddikjaraw li l-produtturi Komunitarji ta’ rombli jumbo huma aktar interessati fil-manifattura ta’ ACF, li għandhom prezz ta’ bejgħ ogħla milli l-fojl tal-aluminju u allegatament qegħdin ifornuhom biss f’fojl tal-aluminju meta t-talba għal ACF hi baxxa. Mindu l-ACF u l-fojl tal-aluminju ġew prodotti fuq l-istess linja ta’ produzzjoni, il-bidla minn prodott għall-ieħor għandha tkun ħafifa u ma għandhiex tinvolvi spiża sinifikanti.
(155)
L-istess partijiet interessati argumentaw li għal dik ir-raġuni ma hemmx biżżejjed (jew għall-inqas mhux stabbli) forniment ta’ fojl tal-aluminju fil-Komunità li jirriżulta f’dipendenza akbar fuq l-importazzjonijiet, speċjalment mill-pajjiżi kkonċernati. Madankollu, f’dan l-istadju fuq il-bażi tat-tagħrif verifikat disponibbli, l-investigazzjoni wriet li dawn l-allegazzjonijiet ma kellhomx bażi. Għalhekk, l-ammonti ta’ produzzjoni tal-ACF ta’ wieħed mill-akbar produtturi Komunitarji baqgħu stabbli tul il-perjodu meqjus, filwaqt li l-volumi tal-bejgħ tal-fojl tal-aluminju naqas b’mod sinifikanti. Dan jindika li l-produzzjoni tal-fojl tal-aluminju ma ġietx sostitwita bil-produzzjoni tal-ACF kif iddikjarat.
(156)
Ġeneralment, il-kapaċitajiet żejda tal-IK żdiedu mindu l-użu tal-kapaċità naqas b’mod sinifikanti (minn 88 % għal 62 %). Għalhekk ġie konkluż li hemm kapaċitajiet żejda sinifikanti tal-fojl tal-aluminju disponibbli fl-IK li jistgħu jissodisfaw żieda fid-domanda għall-prodott tal-IK. Fuq din il-bażi, ma setax jiġi konkluż li l-klijenti fil-Komunità jiddependu fuq l-importazzjonijiet tal-fojl tal-aluminju.
(157)
Id-dazju ma għandhomx jikkawżaw nuqqas fil-provvista. Għejun alternattivi ta’ provvista minn pajjiżi terzi oħra mingħajr dazju huma disponibbli. Barra minn hekk, pajjizi terzi oħra wkoll raw is-sehem mis-suq tagħhom jixxejjen, li jindika li hemm kapaċitajiet żejda disponibbli f’dawn il-pajjiżi sabiex is-suq Komunitarju jiġi fornit li kieku terġa’ tiġi stabbilita kompetizzjoni ġusta.
3.3. Impatt ta’ miżuri eventwali fuq l-impriżi li jirrumblaw mill-ġdid
(158)
Dawn ir-rombli finali żgħar (“rombli tal-konsumatur”) jiżnu inqas minn 10 kilogrammi u jintużaw għal varji użi ta’ tġeżwir għal żmien qasir (b’mod partikolari fid-djar, għall-kajtering u negozji ta’ bejgħ bl-imnut tal-ikel u tal-fjuri).
(159)
L-impriżi li jirrumblaw mill-ġdid allegaw li jinsabu f’pożizzjoni vulnerabbli peress li jinsabu bejn il-produtturi tal-fojl tal-aluminju u l-katini ta’ distribuzzjoni ta’ bejgħ bl-imnut maġġuri li qegħdin jimponulhom marġini ta’ qligħ stretti ħafna. Il-qligħ globali tal-impriżi li jirrumblaw mill-ġdid instab li kien bejn - 2 % u + 2 %.
(160)
Għalkemm l-impriżi li jirrumblaw mill-ġdid ġeneralment huma fornituri ta’ firxa wiesgħa ta’ prodotti ta’ imballaġġ, il-fojl tal-aluminju hu parti importanti (sa 70 %) tal-fatturat tagħhom u minħabba l-livell baxx ta’ profitabbiltà tagħhom, l-impatt ta’ miżuri eventwali għandu mnejn ikollu impatt sinifikanti peress li jemmnu li ma jkunux jistgħu jgħadduhom lill-klijenti tagħhom.
(161)
L-impriżi li jirrumblaw mill-ġdid xorta jistgħu jkunu kapaċi li jgħaddu d-dazju anti-dumping fuq il-klijenti tagħhom, speċjalment jekk il-prezzijiet tal-materja prima ewlenija tibqa’ relattivament baxxa meta mqabbla mal-prezzijiet għoljin ħafna fl-2006 u l-2007. Barra minn hekk, kif imsemmi fil-premessa (155) hemm pajjiżi fornituri oħrajn disponibbli.
(162)
Fuq il-bażi ta’ dawn ta’ hawn fuq, ġie provviżorjament konkluż li l-impatt fuq l-utenti għandu mnejn ma jkunx tali li l-miżuri jkollhom jitqiesu bħala li jmorru kontra l-interess Komunitarju globali.
4. Konklużjoni dwar l-interess Komunitarju
(163)
Meta jitqiesu l-fatturi kollha ta’ hawn fuq, huwa konkluż li l-impożizzjoni tal-miżuri ma tħallix effett negattiv sinifikanti fuq il-qagħda tal-utenti u l-importaturi tal-prodott ikkonċernat. Fuq din il-bażi, qed jiġi provviżorjament konkluż li m’hemm l-ebda raġuni b'saħħitha għaliex ma jiġux imposti l-miżuri tal-antidumping.
H. IL-MIŻURI ANTIDUMPING PROVVIŻORJI
1. Il-livell ta’ tneħħija tal-ħsara
(164)
Fid-dawl tal-konklużjonijiet li ntlaћqu dwar id-dumping, il-ћsara li rriżultat, il-kawżalità u l-interess tal-Komunità, gћandhom jiġu imposti miżuri provviżorji sabiex tiġi evitata aktar ћsara li qed tiġi kkawżata lill-industrija Komunitarja mill-importazzjonijiet li kienu l-oġġett ta’ dumping.
(165)
Sabiex jiġi stabbilit il-livell ta’ dazju, tqies il-livell tal-marġnijiet tad-dumping li nstabu u tal-ammont ta’ dazju meħtieġ biex titneħħa l-ħsara li mġarrba mill-industrija Komunitarja. Meta kien qed jiġi kkalkulat l-ammont ta’ dazju meħtieġ biex jitneħħew l-effetti ta’ dumping dannuż, tqies li kull miżura għandha tagħti lok lill-industrija Komunitarja biex tkopri l-ispejjeż tal-produzzjoni tagħha u tikseb b'mod globali qligħ qabel it-taxxa li jista' jinkiseb b'mod raġonevoli minn industrija ta’ dan it-tip fis-settur f'kundizzjonijiet normali ta’ kompetizzjoni, jiġifieri fin-nuqqas ta’ importazzjonijiet li kienu l-oġġett ta’ dumping, fuq il-bejgħ tal-prodott li jixxiebah fil-Komunità. Il-marġini tal-qligħ ta’ qabel it-taxxa għall-produtturi li ntuża kien ta’ 5 % kif propost ukoll fl-ilment użat fil-proċediment ta’ investigazzjoni oriġinali. Il-livell ta’ qligħ ġie kkonfermat tul din l-investigazzjoni.
(166)
Iż-żieda fil-prezz meħtieġa ġiet imbagħad iddeterminata fuq il-bażi ta’ tqabbil għal kull tip ta’ prodott, tal-prezz medju tal-importazzjoni bil-piż differenzjat, kif stabbilit għall-kalkoli tat-tnaqqis fil-prezz (ara l-premessi 4.3 sa (99) hawn fuq) mal-prezz tal-prodotti li m’huwiex ta’ ħsara mibjugħa mill-industrija Komunitarja fis-suq tal-Komunità. Il-prezz li mhuwiex ta’ ħsara ttieħed permezz tal-aġġustament tal-prezz tal-bejgħ tal-industrija Komunitarja mit-telf attwali li sar matul il-PI u billi ġie miżjud il-marġini ta’ qligħ imsemmi hawn fuq. Kull differenza li tirriżulta minn dan it-tqabbil ġiet imbagħad espressa bħala perċentwali tal-valur CIF totali tal-importazzjoni. Minħabba l-livell għoli ta’ kooperazzjoni, il-marġni ta’ ħsara li jifdal għall-Armenja u l-Brażil ġie stabbilit fuq livell tal-marġni li nstab għall-esportaturi kkonċernati li kkooperaw. Minħabba l-livell baxx ta’ kooperazzjoni, il-marġni ta’ ħsara li jifdal taċ-Ċina kien ikkalkulat imsejjes fuq l-esportazzjonijiet li kienu l-aktar ta’ ħsara ta’ produttur esportatur li kkoopera li ngħata t-TI.
2. Miżuri provviżorji
(167)
Fid-dawl ta’ dak li ssemma aktar 'il fuq, jitqies li skont l-Artikolu 7(2) tar-Regolament bażiku, il-miżuri anti-dumping provviżorji għandhom jiġu imposti fuq livell tal-marġnijiet ta’ ħsara u ta’ dumping aktar baxxi, skont ir-regola ta’ inqas dazju.
(168)
Ir-rati ta’ dazju anti-dumping ta’ kumpanija individwali li ġew speċifikati f’dan ir-Regolament kienu stabbiliti fuq il-bażi tas-sejbiet ta’ din l-investigazzjoni. Gћalhekk, dawn jirriflettu l-qagħda ta’ dawn il-kumpaniji li nstabet matul din l-investigazzjoni. Dawn ir-rati ta’ dazju (kuntrarjament għad-dazju li jifdal applikabbli għall-“kumpaniji l-oħra kollha” fl-Armenja, il-Brażil u r-RPĊ) għalhekk huma applikabbli b’mod esklussiv għall-importazzjonijiet tal-prodotti li joriġinaw mill-pajjiżi kkonċernati u magħmula mill-kumpaniji u b’hekk mill-entitajiet speċifiċi legali msemmija. Il-prodotti importati mmanifatturati minn kwalunkwe kumpanija oћra li ma tissemmhiex speċifikament fil-parti operattiva ta’ dan id-dokument b’isimha u bl-indirizz tagћha, inklużi l-entitajiet relatati ma’ dawk imsemmija speċifikament, ma jistgћux igawdu minn dawn ir-rati u gћandhom ikunu soġġetti gћar-rata tad-dazju li tapplika gћall-“kumpaniji l-oћra kollha”.
(169)
Kwalunkwe talba gћall-applikazzjoni ta’ dawn ir-rati ta’ dazju tal-antidumping gћal kumpaniji individwali (eż. wara bdil fl-isem ta l-entità jew wara li jiġu stabbiliti entitajiet ġodda tal-produzzjoni jew tal-bejgћ) gћandha tiġi indirizzata minnufih lill-Kummissjoni (7) bit-tagħrif kollu rilevanti, b’mod partikolari fir-rigward ta’ kwalunkwe modifika fl-attivitajiet tal-kumpanija marbuta mal-produzzjoni, mal-bejgћ domestiku u ma’ dak tal-esportazzjoni u li jkunu assoċjati, pereżempju, ma’ dik il-bidla fl-isem jew ma’ dik il-bidla fl-entitajiet tal-produzzjoni u tal-bejgћ. Il-Kummissjoni, jekk ikun xieraq, wara li tikkonsulta lill-Kumitat Konsultattiv, temenda r-Regolament kif meћtieġ billi taġġorna l-lista tal-kumpaniji li jkunu jgawdu mir-rati tad-dazju individwali.
(170)
Fuq il-bażi ta’ dan ta’ hawn fuq, ir-rati provviżorji tad-dazju huma:
Il-pajjiż
Il-kumpanija
Il-marġini ta’ dumping
Il-marġini ta’ ħsara
Ir-rati ta’ dazju provvizorju
Il-Brażil
Companhia Brasileira de Aluminio
27,6 %
25,9 %
25,9 %
Il-kumpaniji l-oħra kollha
27,6 %
25,9 %
25,9 %
Ir-RPĊ
Alcoa Bohai u Alcoa Shanghai
23,9 %
10,7 %
10,7 %
Shandong Loften
31,6 %
28,3 %
28,3 %
Zhenjiang Dingsheng
31,9 %
33,3 %
31,9 %
Il-kumpaniji l-oħra kollha
42,9 %
52 %
42,9 %
L-Armenja
RUSAL Armenal
37,0 %
20,0 %
20,0 %
Il-kumpaniji l-oħra kollha
37,0 %
20,0 %
20,0 %
I. DISPOŻIZZJONI FINALI
(171)
Fl-interess ta’ amministrazzjoni tajba, gћandu jiġi ffissat perjodu li fih il-partijiet interessati li gћamlu lilhom infushom magћrufa fil-limitu taż-żmien speċifikat fl-avviż ta’ bidu jkunu jistgћu jagћtu l-opinjonijiet tagћhom bil-miktub u jitolbu seduta. Barra minn hekk, irid jiġi ddikjarat li s-sejbiet dwar l-impożizzjoni ta’ dazji antidumping magћmula gћall-għanijiet ta’ dan ir-Regolament huma provviżorji u jistgћu jitqiesu mill-ġdid gћall-gћan ta kwalunkwe dazju definittiv,
ADOTTAT DAN IR-REGOLAMENT:
Artikolu 1
1. Dazju definittiv kontra d-dumping huwa b'dan impost fuq l-importazzjoni ta’ fojl tal-aluminju ta’ ħxuna ta’ mhux inqas minn 0,008 mm u mhux aktar minn 0,018 mm, mingħajr appoġġ, mhux maħdum aktar milli rolljat, f'rukkelli ta’ wisgha li ma mhux aktar minn 650 u li ma jiżnux aktar minn 10 kilogrammi u li jaqa’ taħt il-kodiċi NM ex 7607 11 19 (kodiċi TARIC 7607111910) u li joriġina mill-Aremnja, il-Brażil u r-Repubblika tal-Poplu taċ-Ċina.
2. Ir-rata tad-dazju anti-dumping provviżorju applikabbli għall-prezz nett ħieles fuq il-fruntiera tal-Komunità, qabel id-dazju, tal-prodotti manufatturati mill-kumpaniji ta’ hawn isfel għandha tkun:
Il-pajjiż
Il-kumpanija
Id-dazju Anti-Dumping
Il-Kodiċi Addizzjonali TARIC
L-Armenja
Kumpanija Konġunta għall-Ishma Magħluqa Rusal -Armenal
20,0 %
A943
Il-kumpaniji l-oħra kollha
20,0 %
A999
Ir-Repubblika tal-Poplu taċ-Ċina
Alcoa (Shanghai) Aluminium Products Co., Ltd, u Alcoa (Bohai) Aluminium Industries Co., Ltd.
10,7 %
A944
Shandong Loften Aluminium Foil Co., Ltd.
28,3 %
A945
Zhenjiang Dingsheng Aluminium Co., Ltd.
31,9 %
A946
Il-kumpaniji l-oħra kollha
42,9 %
A999
Il-Brażil
Companhia Brasileira de Aluminio
25,9 %
A947
Il-kumpaniji l-oħra kollha
25,9 %
A999
3. L-applikazzjoni tar-rati individwali tad-dazju speċifikati gћall-kumpaniji fir-Repubblika tal-Poplu taċ-Ċina msemmija fil-paragrafu 2 gћandha sseћћ bil-kundizzjoni li tkun ippreżentata fattura kummerċjali valida lill-awtoritajiet doganali tal-Istati Membri, li trid tikkonforma mar-rekwiżiti stipulati fl-Anness. Jekk ma tiġix ippreżentata din il-fattura, gћandha tapplika r-rata tad-dazju applikabbli gћall-kumpaniji l-oћra kollha.
4. Ir-rilaxx għaċ-ċirkolazzjoni ħielsa fil-Komunità tal-prodott imsemmi fil-paragrafu 1 għandu jkun soġġett għall-provviżjoni ta’ garanzija, ekwivalenti għall-ammont tad-dazju provviżorju.
5. Sakemm ma jkunx speċifikat mod ieћor, għandhom japplikaw id-dispożizzjonijiet dwar id-dazji doganali li huma fis-seħħ.
Artikolu 2
Mingћajr ħsara gћall-Artikolu 20 tar-Regolament (KE) Nru 384/96, il-partijiet interessati jistgħu jitolbu l-kxif tal-fatti u tal-konsiderazzjonijiet essenzjali li fuq il-bażi tagħhom ġie adottat dan ir-Regolament, jagћtu l-opinjonijiet tagћhom bil-miktub u japplikaw biex jinstemgћu oralment mill-Kummissjoni fi żmien xahar mid-data tad-dћul fis-seћћ ta’ dan ir-Regolament.
Skont l-Artikolu 21(4) tar-Regolament (KE) Nru 384/96, il-partijiet ikkonċernati jistgћu jikkummentaw dwar l-applikazzjoni ta’ dan ir-Regolament fi żmien xahar mid-data tad-dћul fis-seћћ tiegћu.
Artikolu 3
Dan ir-Regolament għandu jidħol fis-seħħ fil-ġurnata ta’ wara dik tal-pubblikazzjoni f’Il-Ġurnal Uffiċjali tal-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ April 2009.